text:
Saray Naaralan ed Pikakasin Imparaan ya Maong
“Idayew da komon so maglorian ngaran mo.”—NEH. 9:5, NW.
1. Anton pantitipon na saray totoo na Dios so aralen tayo, tan anto ray kaukolan tayon itepet ed sarili tayo?
“ONALAGEY kayo tan benditoen [idayew, NW] yo si Jehova a Dios yo manlapu ed ando lan ando angga ed ando lan ando.” Diad sarayan balikas et tinawag na saray Levita iray totoo na Dios nensaman pian mantitipon tan mankakasakey a manpikasi. Satan so sakey ed saray sankarukeyan ya pikakasin akarekord ed Biblia. (Neh. 9:4, 5) Agawa itan ed Jerusalem nen 455 B.C.E diad koma 24 ya agew na Tishri (Setyembre/Oktubre), say komapiton bulan ed Judion kalendaryo. Legan tayon aaralen iray agawa antis na satan ya espisyal ya agew, tepetan moy sarilim: ‘Antoy maabig ya niyugali na saray Levita kanian maaligwas so okasyon? Anto ni ray naaralan kod sayan pikakasin imparaan ya maong?’—Sal. 141:2.
ESPISYAL YA BULAN
2. Antoy maabig ya alimbawa na saray Israelita nen nantitipon ira kayari dan impaalagey iray padir na Jerusalem?
2 Sakey bulan antis na satan a pantitipon, asumpal na saray Judio ya impaalagey lamet iray padir na Jerusalem. (Neh. 6:15) Asumpal da itan ed 52 agew labat, tan kayari to et nanpokus la rad saray espiritual a pankaukolan da. Kanian diad unonan agew na sinmublay a bulan na Tishri, nantitipon so amin a totoo diad mapalaway a pasen o plaza pian dengelen si Esdras tan arum nin Levita ya mangibasan maksil tan mangipaliwawad Ganggan na Dios. Saray interon pamilya, pati saray ugugaw et inmalagey tan dinmengel “manlapu ed kabkabuasan angga ed pegley agew.” Talagan alay abig itan ya alimbawa parad sikatayo natan ya onaatendid saray pantitipon ed saray komportablen Kingdom Hall! Balet no maminsan, kasin nasasali yon sananey so iisipen yo legan na aral? No ontan, marakep no imanoen tayo lamet so alimbawa na saraman ya Israelita. Aglabat ira dinmengel noagta impapuso day nadngel da anggad akaakis ira lapud amoria dan agda uunorey Ganggan na Dios.—Neh. 8:1-9.
3. Anton ganggan so inunor na saray Israelita?
3 Balet aliwa iyan panaon pian ipatua da ray kasalanan da. Piesta iya tan nepeg ya maliket iyan panaon pian dayewen si Jehova. (Num. 29:1) Kanian oniay imbaga nen Nehemias ed saray totoo: ‘Onla kayo ed dalan yo, kanen yo so taba, tan inumen yo so masamit tan mangipawit kayo na betang ed saman so andian na intadia; ta saya ya agew sikato so masanto ed Dios tayo. Agkayo komon napaermen, ta say liket nen Jehova sikato so biskeg yo.’ Inunor itan na saray totoo tan diad saman ya agew et niwalay “baleg a liket.”—Neh. 8:10-12.
4. Antoy ginawa na saray Israelitan ulo na pamilya, tan antoy naamtaan dan importantin kabiangan na sayan Piesta na Saray Kobongkobong?
4 Diad sinmublay ya agew, nantitipon iray ulo na pamilya pian amtaen no panon dan mas naunor so Ganggan na Dios. Diad impanaral dad Kasulatan, naamtaan dan diad komapiton bulan a Tishri, manlapud koma 15 anggad koma 22 ya agew et kaukolan dan selebraay Piesta na Saray Kobongkobong tan say sagradon pantitipon ed sampot ya agew, kanian namparaan iran tampol. Satan so sankaabigan ya impanselebrad Piesta na Saray Kobongkobong manlapud panaon nen Josue tan niwalay “baleg a gayaga.” Say sakey ya importantin kabiangan na sayan piesta et say pangibasad Ganggan na Dios ed saray totoo ya ‘inagew-agew, manlapud inmuna ya agew angga ed unor ya agew.’—Neh. 8:13-18.
AGEW NA PANGIPATUAY KASALANAN
5. Antoy ginawa na saray totoo na Dios antis ya nampikasi iray Levita parad sikara?
5 Kayari duaran agew, panaon la pian ipatua na saray Israelita iray kasalanan da. Aliwa iyan agew na panangan tan panliliket. Imbes, sikaray nanayunal tan nankawes na magaspang ya abel bilang pakapatnagan na paneermen da. Diad kabuasan, imbasa lamet ed saray totoo so Ganggan na Dios ya manga taloy oras. Diad ngarem, “nanpatua ra, tan inggalgalang da si Jehova a Dios da.” Insan ginapoan na saray Levita so imparaan a maong ya pikakasi ra parad totoo. —Neh. 9:1-4.
6. Akin ya makabaliksan so pikakasi na saray Levita, tan antoy naaralan tayod satan?
6 Regular ya babasaen na saray Levita so Ganggan na Dios, tan seguradon satan so tinmulong ed sikaran iparaan so makabaliksan ya pikakasi ra. Say unonan samploran bersikulo et akapokus ed saray ginawa nen Jehova tan saray kualidad to. Diad katuloyan na pikakasi, aminpigan nidanet so ‘dakerakel a panangasi’ na Dios tan malinew ya inamin dan agmakanepegan iray Israelita ed saraman ya panangasi. (Neh. 9:19, 27, 28, 31) Singa saraman ya Levita, no inagew-agew tayon dalepdepen so Salita nen Jehova, sikatoy aabuloyan tayon mitongtong ed sikatayo. Bilang resulta, mas dakel so nibaga tayod pikakasi tayo tan magmaliw a mas makabaliksan.—Sal. 1:1, 2.
7. Antoy kinerew na saray Levita ed Dios, tan antoy naaralan tayod satan?
7 Sakey labat so kinerew na saray Levita ed satan ya pikakasi. Diad bandad sampot na pikakasi ra ya nabasad bersikulo 32 et oniay kerew da: “Natan sirin, Dios mi, a baleg, a makapanyari, tan makapataktakot a Dios, ya unoren mo so sipan tan abig na linawa, agkomon ompatnag a melag ed arap mo so amin ya irap a sinmabi ed sikami, ed saray ar-ari mi, ed saray prinsipe mi, tan ed saray saserdote mi, tan ed saray atateng mi, tan ed amin a baley mo, nanlapu ed panaon na saray ar-ari ed Asirya angga ed sayan agew.” Maabig no aligen tayoy alimbawa na saray Levita. Idayew tan pisalamatan tayo ni Jehova ed saray pikakasi tayo antis tayon onkerew.
PANGIDAYEW ED MAGLORIAN NGARAN NA DIOS
8, 9. (a) Panon so mapaabeban impangigapo na saray Levita ed pikakasi ra? (b) Anton duaran ehersito o armada ed tawen so mapatnag ya tutukoyen na saray Levita?
8 Anggaman imparaan dan maong so pikakasi ra, mapaabeba iray Levita tan inisip dan agmagenap iray salitan inusar da pian niiter so dayew ya kanepegan nen Jehova. Kanian inggapo day pikakasi ra parad amin ya Israelita diad mapaabeban kerew ed si Jehova: “Bendito komon so ngaran mo a magloria, a sikato so nitandoro ed labas na amin a pamendito tan panangidayew.”—Neh. 9:5.
9 Oniay katuloyan na pikakasi ra: “Sika si Jehova, sika lambengat a saksakey; sika ginawam so tawen, say tawen na tawtawen, pati amin ya ehersito [odino armada] ra, say dalin tan amin a bengabengatla ya wala ed sikato, saray dayat tan amin ya wala ed sikara, tan yagel mo ra ya amin; et say ehersito ed tawen igalang da ka.” (Neh. 9:6) On, si Jehova so amalsa ed interon uniberso a walaan na baleg ya armada, saray agnabilang ya galaxy na bibitewen. Makapadinayew met so impamalsa tod amin ya karga na balibalin planeta tayo tan say makapakelkelaw ya pakayari na satan ya pansiansiaey bilay na nanduruman pinalsa a sarag day manparakel. Amin iraya et naiimatonan na amin ya masanton anghel na Dios ya adeskribe met bilang “ehersito na tawen.” (1 Ara. 22:19; Job 38:4, 7) Mapaabeban gagawaen na saray anghel so linawa na Dios diad panutulong dad saray makasalanan a totoo ya “manawir na kilalaban.” (Heb. 1:14) Talagan alay abig ya alimbawa iray anghel ed sikatayo diad nankakasakey a panaglingkor ed si Jehova, a singa armadan nipasal ya maong!—1 Cor. 14:33, 40.
10. Antoy naaralan tayod impideneng na Dios ed si Abraham?
10 Kayari na satan, sinalambit na saray Levita so impideneng na Dios ed si Abram. Sinalatan nen Jehova so ngaran to na Abraham, a say labay ton ibaga et “ama na amayamay,” anggano 99 años to la tan anggapo ni anak da nen Sarai. (Gen. 17:1-6, 15, 16) Impromisa met na Dios ed si Abraham a tawiren na bini to so dalin na Canaan. Oniay imbaga na saray Levita no panon a tinoor nen Jehova itan: “Sika si Jehova a Dios, a pinilim si Abram, tan sikato so inyakar mo ed paway a nanlapu ed Ur na saray Caldeo, tan initer mo ed sikato so ngaran ya Abraham, tan aromog mo so puso to a matoor ed arap mo, tan akisipan ka ed sikato ya iter mo so dalin na Cananeo, . . . pian sikato so iter to ed bini to, tan sinumpal mo so saray salitam; ta sika so matunong.” (Neh. 9:7, 8) Mabetbet ya nalilingwanan na totoo so impromisa da. Balet sarag tayon aligey Jehova no gawaen tayoy anggaay nayarian tayon toorey impromisa tayo.—Mat. 5:37.
PANNODNONOT ED SARAY GINAWA NEN JEHOVA
11, 12. Anto so labay ya ibaga na ngaran ya Jehova tan panon iyan apatnagan diad impideneng tod saray ilalak nen Abraham?
11 Say labay ya ibaga na ngaran ya Jehova et “Pagmaliwen To.” Tuloytuloy ya mankikimey si Jehova pian toorey impromisa to. Sankapatnagan itan ed samay impideneng tod saray ilalak nen Abraham nen naaripen irad Ehipto. Diad saman et singa imposiblin nibulos ira tan manayam ed Insipan a Dalin. Balet tuloytuloy ya ginawa na Dios so kaukolan pian natoor so sipan to kanian apaneknekan ton sikatoy makanepegan ya natawag ed maglorian ngaran ya Jehova.
12 Oniay karga na pikakasin insulat nen Nehemias nipaakar ed si Jehova: “Ninengneng mo so kairapan na saray atateng mi ed Ehipto, tan dinengel mo so akis da ed abay na Ambalanga a Dayat, tan angipatnag ka na tantanda tan makapakelkelaw ed Faraon, tan ed amin ya ariripen to, tan ed amin a baley ed dalin to; ta antam nen saman a nanagamil ira a mapasirayew sumpa ed sikara, tan akagamor ka na ngaran, singa sayan agew. Et inapag mo so dayat ed arap da, dia ed ontan a linmabas ira ed pegley na dayat ed amaga a dalin; et saray anguusil ed sikara imbantak mo ed saray kaaralman, singa sakey a bato ed dalem na makapanyari a danudanum.” Insan oniay katuloyan na pikakasi ra nipaakar ed arum nin ginawa nen Jehova parad totoo to: “Pinatulok mo ed arap da so saray manaayam ed dalin na Cananeo . . . Et inala ra so saray kinutaan a syudad, tan say mataba a dalin, tan kinayarian da so saray abung a napno na amin a maong a bengabengatla, bobobobon a pinanday, kaubasan, tan kaoliboan, tan manbunga a kiekiew ed daakan. Dia ed ontan angan ira, tan napsel ira, tan nagmaliw ira a mataba, tan nanliket ira ed saray baleg a kaabigan mo.”—Neh. 9:9-11, 24, 25.
13. Panon ya intarya nen Jehova so espiritual a pankaukolan na saray Israelita, balet antoy ginawa ra?
13 Dakel ni ray ginawa nen Jehova pian sumpaley gagala to. Alimbawa, kapaway na saray Israelita ed Ehipto, intarya toy espiritual a pankaukolan da. Oniay imbaga na saray Levita ed pikakasi ra: “Linmasor ka met ed tapew na palandey Sinai, tan akisalita ka ed sikara a nanlapu ed tawen, tan initdan mo ra na maptek ira a panguksoyan, tan matua a katunongan, maong ira a pananontonan tan ganggan.” (Neh. 9:13) Binangatan nen Jehova iray totoo to pian makanepegan iran natawag ed masanton ngaran to bilang tomatawir na Insipan a Dalin, balet ta nilingwanan day naaralan da.—Basaen so Nehemias 9:16-18.
KAUKOLAY DISIPLINA
14, 15. (a) Panon ya impanengneng nen Jehova so panangasi ed makasalanan ya totoo to? (b) Antoy naaralan tayod impideneng na Dios ed sikara?
14 Diad pikakasi na saray Levita et abitla so duaran kasalanan na saray Israelita kayari dan impromisa ya unoren day Ganggan na Dios diad Palandey Sinai. Lapud saraman ya kasalanan da, makanepegan iran ompatey. Balet oniay impangidayew na saray Levita ed si Jehova diad pikakasi ra: “Ed dakerakel a panangasim agmo ra inkaindan ed kalawakan. . . . Apataplo a taon a tinaganom ira . . . Ag-ira kinmulang na bengatla; saray kawes da ag-ira dinmaan, tan saray sali ra ag-ira linmarag.” (Neh. 9:19, 21) Diad panaon tayo, itatarya met nen Jehova so amin ya nakaukolan tayo pian makapanmatoor tayod sikato. Agtayo komon aaligen iramay nilibon Israelita ya inatey ed kalawakan lapud ag-ira tinmulok tan anggapoy pananisia ra. Diad tua, “nisulat iraya bilang pasakbay ed sikatayo ya asabian na anggaan na saray sistema na mundo.”—1 Cor. 10:1-11.
15 Makapaermen ta agnanmatoor iramay Israelitan akaloob ed Insipan a Dalin. Akibiang irad imoral ya panagdayew ed dirios na saray Canaanita tan imbagat da ni ingen iray anak da. Kanian inabuloyan nen Jehova ya pairapen ira na saray kaabay dan bansa. Balet nen nagbabawi ra, sikaray mapangasin pinerdona nen Jehova tan inlaban to rad saray kalaban da. Aminpigapiga itan ya agawa. (Basaen so Nehemias 9:26-28, 31.) Oniay impatua na saray Levita: “Intepel mo ra ed saray dakel a taon, tan nantasi ra sumpa ed sikara lapu ed espiritum ed panamegley na saray propetam, anggan ontan ag-ira dinmengel. Kanian initer mo ra ed lima na saray baley ed dalin.”—Neh. 9:30.
16, 17. (a) Kapawil da manlapud Babilonia, antoy resulta nen aglamet inunor na saray Israelita si Jehova? (b) Antoy inamin na saray Israelita tan antoy insipan dan gawaen?
16 Anggan sanen kapawil da manlapud Babilonia, aglamet inunor na saray Israelita si Jehova. Antoy resulta? Oniay katuloyan na pikakasi na saray Levita: “Nia, ariripen kami ed sayan agew, tan no nipaakar ed dalin ya initer mo ed saray atateng mi a kanen da so bunga to tan say abig to, nia ariripen kami ed sikato. Et sikato mangiter na dakel a munat ed saray ar-ari ya impasen mo ed sikami nisengeg ed saray kasalanan mi . . . tan wala kami ed baleg a kaermenan.”—Neh. 9:36, 37.
17 Kasin parad saray Levita et aliwan makatunongan so Dios lapud inabuloyan ton napairap iray totoo to? Andi. Oniay inamin da: “Sika so maptek dia ed amin a sinmabi ed sikami; ta nanagamil ka a matoor, balet nanggawa kami a siuuges.” (Neh. 9:33) Insan sinampotan da iyan pikakasi panamegley na impapuson sipan ya bilang nasyon et unoren da lay Ganggan na Dios. (Basaen so Nehemias 9:38; 10:29) Kayari na satan, inggawaan da itan na dokumento ya tinatakan na 84 ya Judion lider.—Neh. 10:1-27.
18, 19. (a) Antoy kaukolan tayo pian makapambilay tayod balon mundo na Dios? (b) Antoy nepeg ya itultuloy tayon ipikasi, tan akin?
18 Kaukolan tayo met so disiplina nen Jehova pian makanepegan tayon manbilay ed matunong a balon mundo to. Oniay intepet nen apostol Pablo: “Wala ta’y anak ya agdidisiplinaen na ama to?” (Heb. 12:7) Nipanengneng tayo ya aawaten tayoy panangiwanwan na Dios no matoor itayon manlilingkor tan aabuloyan tayoy espiritu ton mangipetek ed sikatayo. Tan no akagawa tayoy seryoson kasalanan, makaseguro tayo ya perdonaen itayo nen Jehova no talagan magbabawi itayo tan mapaabeba tayon awatey disiplina to.
19 Magano lan manggawa si Jehova na mas makapadinayew iran bengatla nen say samay impangiliktar tod saray Israelita ed Ehipto. Diad satan et naamtaan na amin no panon kabaleg so pakapanyari to. (Eze. 38:23) Tan singa saramay Israelita nensaman ya anawir ed Insipan a Dalin, amin a Kristianon manmatoor ed panagdayew dad si Jehova et seguradon tawiren day bilay diad matunong a balon mundo to. (2 Ped. 3:13) Alay abig itan ya ilalo tayod arapen kanian itultuloy tayo komon ya ipikasi a napasanto so maglorian ngaran na Dios. Diad onsublay ya artikulo et aralen tayoy sakey nin pikakasi ya makatulong ed sikatayon nagawaan iray nakaukolan pian nagamoran tayoy panamendisyon nen Jehova, natan tan diad andi-angga.


c: text/html

text:
LEKSION 12
Matapang so Kaanakan nen Pablo
Kabaten tay sakey ya balolakin inligtas toy uncle ton si apostol Pablo. Agtayo amtay ngaran na sayan balolaki, pero amta tayo ya matapang. Labay mon naamtaan so ginawa to?—
Akakulong si Pablo ed Jerusalem. Inerel da ta manpupulong nipaakar ed si Jesus. Kabusol na arum ya lalaki si Pablo kanian nanisip iray mauges a plano. Imbaga ra: ‘Ibaga tayod komander ya iyakar na saray sundalo to si Pablo diad korte. Insan onamot tayod gilig na dalan tan no nitan lay Pablo, pateyen tayo!’
Abalitaan na kaanakan nen Pablo so plano ra. Anto kasi ginawa to? Linmad kulongan tan imbaga tod si Pablo. Et tampol ya imbaki nen Pablo ya ipasabi tod komander na saray sundalo so mauges ya plano ra. Mainomay kasi na kaanakan nen Pablo so mitongtong ed komander na sundalo?— Andi, ta atagey so posisyon na komander. Pero matapang so kaanakan nen Pablo tan akitongtong ed komander.
Amta na komander so gawaen to. Anawag na ngalngali 500 ya sundalo ya man-guardia ed si Pablo! Ingganggan to ya iyakar day Pablo ed Cesarea diad saman a labi. Akaligtas kasi si Pablo?— On, ag-apatey na saray mauges ya lalaki! Ag-atuloy imay mauges ya plano ra.
Antoy naaralan mod sayan istorya?— Dapat matapang ka met ya singa samay kaanakan nen Pablo. Dapat matapang tayo no iyistorya tayod arum si Jehova. Anto ey, agka antakot ya istoryaen si Jehova?— On, no matapang ka, niligtas moy bilay na arum.

robotstxt: allowed

filter: keep


text:
SAY PANAG-BANTAYAN No. 2 2019 | Kasin Walay Kana na Bilay?
Kasin akaeksperiensya kay graben problema kanian iisipen mo no wala ni kasi kana na bilay?
No Singa Agmo La Nasarag
Siansian walay kana na bilay anggano walay onsabin subok.
No Walay Kalamidad
Walay iiter na Biblia ya praktikal iran tulong pian nasarag moy epekto na kalamidad.
No Inatey so Inad-arom
Amtaen so limaran praktikal ya suhestion ya makatulong pian nasarag moy impatey na inad-arom.
No Agnanmatoor so Asawam
Dakel ed saray biktiman asawa so aligliwa ed ibabagay Biblia.
No Walay Graben Sakit Mo
Amtaen no antoy ginawa na arum nen walay graben sakit da.
No Pakaliknam et Agmo La Nasarag
Kasin asalim lay nanermen ya maong kanian inisip mon mas maong lay ompatey? Antoy makatulong ed sika?
No Akin ya WALAY Kana na Bilay
Anggano agnatatalosan na arum so mair-irap ya situasyon mo, iyaansakit ka na Dios tan labay to kan tulongan.
“Iyaansakit To Kayo”
Naligliwa tan napabiskeg ka na sarayan bersikulo ed Biblia.


text:
Antoy Labay na Dios ya Gawaen Ko?
Say ebat na Biblia
Labay na Dios ya sikatoy nakabat mon maong, magmaliw kan kaaro to, insan aroen tan dayewen mo ed interon pusom. (Mateo 22:37, 38; Santiago 4:8) Pian naamtaan mo no panon mon gawaen so labay na Dios, aral moy bilay tan bangat nen Jesus. (Juan 7:16, 17) Aglabat imbaga nen Jesus ed arum so labay na Dios—ginawa to met itan. Diad tua, imbaga nen Jesus ya say gagala na bilay to et ‘pian gawaen so linawa na samay angibaki ed sikato, aliwan say linawa to.’—Juan 6:38.
Kaukolan ko kasi espisyal ya tanda pian naamtaan koy labay na Dios ya gawaen ko?
Andi, lapud wala lad Biblia so mensahe na Dios parad totoo. Wadtan iray kaukolan mo pian magmaliw kan “akaparaan a maong parad amin a maabig a gawa.” (2 Timoteo 3:16, 17) Labay na Dios ya usaren moy Biblia tan say ‘pakayarim ya mankatunongan’ o manrason pian naamtaan mo no antoy labay ton gawaen mo.—Roma 12:1, 2; Efeso 5:17.
Talaga kasin sarag kon gawaen so labay na Dios?
On, sarag mo, ta ibabaga na Biblia ya: “Aliwan mairap ya onuren iray ganggan to.” (1 Juan 5:3, Maung a Balita) Aglabay ya ibaga na satan ya lanang lan mainomay ya unoren iray ganggan na Dios. Pero parad pankaabigan mo lanlamang kanian sulit no unoren mo iratan. Imbagan mismo nen Jesus: “Maliket iray ondedengel ed salitay Dios tan oonuren da!”—Lucas 11:28, MB.


text:
Talaga Kasin Tua si Jehova ed Sika?
“Onapit kayo ed Dios, tan sikatoy onapit ed sikayo.”
1. Akin ya kaukolan tayon pansiansiaen ya mabiskeg so relasyon tayod si Jehova?
KASIN sakey kan dedikado tan bautismadon Tasi nen Jehova? No on, walay mabmablin kayamanan mo
2. Panon tayon napabiskeg so relasyon tayod si Jehova?
2 Kasin tua si Jehova ed sika? Kasin naliliknam ya sankaaro kayo? Kasin labay mon mas onelet ni so relasyon mod sikato? Ibabaga na Santiago 4:8 no panon mon nagawaan itan: “Onapit kayo ed Dios, tan sikatoy onapit ed sikayo.” Imanoen ya sika tan si Jehova so nalalanor ed sayan relasyon. No manggawa kay paraan pian onapit ed sikato, manggawa met na paraan pian onapit ed sika. No lanang mo itan ya gagawaen, talagan magmaliw ya tua so Dios ed sika tan lalon onelet so relasyon mod sikato. Naliknam met imay alikna nen Jesus nen imbaga ton: “Tua imay angibaki ed siak, tan . . . sikatoy kabat ko.” (Juan 7: 28, 29) Balet anto ray espisipikon nagawaan mo pian lalo kan onapit ed si Jehova?
3. Panon ya posible so regular ya komunikasyon ed si Jehova?
3 Importante so regular ya komunikasyon ed si Jehova pian onapit ed sikato. Panon itan ya posible? No walay kaarom ya arawid sika, panoy komunikasyon yo? Nayarin naynay yon sulatan tan tawagan so sakey tan sakey. Ontan met ed pikakaarom ed Dios. Mitotongtong kad si Jehova diad mabetbet ya pampikasim ed sikato. (Basaen so Salmo 142:2.) Tan mitotongtong si Jehova ed sika diad regular ya pambasa tan pandalepdep mod Salita to. (Basaen so Isaias 30:21.) Aralen tayo sirin natan no panon ya pabiskegen na sayan klase na komunikasyon so relasyon mod si Jehova pian magmaliw ya tuan Kaarom.
PANARAL NA BIBLIA
—MITOTONGTONG SI JEHOVA ED SIKA
4, 5. Panon ya uusaren nen Jehova so Salita to pian mitotongtong ed sika? Mangiter na alimbawa.
4 Amta tayon say Biblia et mensahe na Dios parad amin. Balet kasin makatulong itan pian mas onapit ka ed si Jehova? On. Panon? Legan mon babasaen tan aaralen so Biblia, imanom no antoy reaksion mo ed ibabaga na satan tan isip mo no panon mon niyaplika ed bilay mo. No ontan so gawaen mo, aabuloyan mon mitongtong si Jehova ed sika panamegley na Salita to. Sikatoy magmaliw ya malet a kaarom tan mas onapit kad sikato.
5 Singa bilang, basam pa tan dalepdep mo imay imbaga nen Jesus ya “agkayo la mantitipon na saray kayamanan diad dalin.” No gagawaen mo lay anggaay nayarian mon iyuna so Panarian ed bilay mo, naliknam ya kokomendaan ka nen Jehova. Balet no naimanom ya kaukolan mon pasimplien so bilay mo pian mas niyunam so Panarian, naliknam ya bibilinen ka nen Jehova no anto ray kaukolan mo nin paaligwasen pian onapit kad sikato.—Mat. 6:19, 20.
6, 7. (a) Antoy epekto na panaral tayoy Biblia ed panangaro tayod si Jehova tan ed panangaro tod sikatayo? (b) Antoy kaukolan ya gagala tayo no manaaral tayo?
6 No aralen tayoy Biblia, naamtaan tayo ray kaukolan tayon umanen pian onaligwas so espiritualidad tayo. Onaralem met so apresasyon tayod gagawaen tan personalidad nen Jehova, kanian mas naaro tayo. Tan legan ya onaaralem so panangaro tayod Dios, onaaralem met so panangaro tod sikatayo, kanian mas onelet so relasyon tayod sikato.
7 Balet pian onapit tayod si Jehova, kaukolan ya dugay motibo tayo no manaaral tayo. Oniay ibabaga na Juan 17:3: “Saya so mankabaliksan na bilay ya andi-anggaan, a kabaten da ka, say saksakey a tuan Dios, tan samay imbakim, si Jesu-Kristo.” Kanian no manaaral tayo, kaukolan ya say gagala tayo et aliwa labat ya pian mangalay kakabatan, noagta pian “kabaten” a maong si Jehova bilang Persona.
8. (a) Antoy nayarin isipen na arum ed samay ginawa nen Jehova ed si Arin Azarias ya nabasad 2 Arari 15:1-5? (b) Akin ya agtayo panduaruwaan iray gagawaen nen Jehova no sikatoy kabkabat tayo?
8 Legan tayon mas nakakabat si Jehova, ag-itayo manduaruwa no wala ray salaysay ed Biblia ya singa agmalinew no akin ya onmay ginawa to. Singa bilang, sanen say ari ed Juda et si Azarias, nandayew ed palson dirios iray totoo. Balet si Arin Azarias et ginawa toy “maptek dia ed saray mata nen Jehova.” (2 Ara. 15:1-5) Anggaman ontan, angidapo si Jehova na sakit ed ari kanian ‘akating ya anggad impatey to.’ Akin? Anggapoy nabasan rason ed salaysay. Kasin panduaruwaan odino kuestionen tayoy Jehova lapud singa basta to labat dinusa si Azarias? Andi. No talagan kabat tayoy Jehova, amta tayo ya lanang a ‘dugaruga so kabelat’ na disiplina to. (Jer. 30:11, NW) Kanian, anggano agtayo amta so rason no akin ya dinusa toy Azarias, makapanmatalek tayon matunong so panangukom to.
9. Anto ran detalye so makatulong pian natalosan tayo no akin ya dinusa nen Jehova si Azarias?
9 Balet wala ray nabasa tayon arum ya detalye nipaakar ed bilay nen Azarias diad arum a parte na Biblia. Si Arin Azarias et kabkabat met ya Arin Uzias. (2 Ara. 15:7, 32) Unong ed salaysay na 2 Awaran 26:3-5, 16-21, ginawa nen Uzias so duga ed pakanengneng nen Jehova, balet sinmabi panaon ya sikatoy nagmaliw ya mapaatagey, kanian aliway nansumpalan to. Sinali ton gawaen so kimey ya para labat ed saray saserdote. Walomplo tan sakey ya saserdote so makpel ya akitongtong ed sikato ta labay dan nipetek. Antoy reaksion nen Uzias? “Sinmanok ed saray saserdote.” Mapatpatnag ya nagmaliw lan mapaatagey. Kampegan sikatoy dinusa nen Jehova, tan akating!
10. Akin ya agtayo la kaukolan so eksplinasyon ed amin ya gagawaen nen Jehova, tan panon tayon napabiskeg so talek tayod sikato?
10 Antoy naaralan tayod saya? Diad salaysay nipaakar ed si Arin Azarias, wala ray kaaruman ya detalye diad arum ya parte na Biblia kanian atalosan tayo no akin ya sikatoy dinusa nen Jehova. Panon to balet iramay salaysay ya aliwan kompleto iray detalye? Kasin kuestionen moy Dios? Odino isipen mo ya magenap so impormasyon ya nabasad Biblia ya mamaseguro ed sikatayo ya lanang a duga so gagawaen nen Jehova? (Deu. 32:4) Legan tayon mas nakakabat si Jehova, mas naaro tan panmatalkan tayo, kanian agtayo la kaukolan so eksplinasyon ed amin ya gagawaen to. No mas pansasagpotan mon aralen tan dalepdepen so Salita to, ditan mas onaralem so panangarom tan talek mod sikato. (Sal. 77:12, 13) Lapud satan, onelet so relasyon mod si Jehova tan sikatoy talagan magmaliw ya tua ed sika.
PIKAKASI
—MITOTONGTONG KAD SI JEHOVA
11-13. Panon tayon amta ya dedengelen nen Jehova iray pikakasi? (Nengnengen so litratod gapo na artikulo.)
11 Onapit tayo met ed si Jehova panamegley na pikakasi. Diad satan et sikatoy idadayew tan pisasalamatan tayo, tan kekerewen tayoy panangigiya to. (Sal. 32:8) Balet pian talagan magmaliw ya tua si Jehova ed sika, kaukolan ya kombinsido kan dedengelen to ray pikakasim.
12 Wala ray mangibabagan say gunggona labat na pikakasi et pian onlemew so liknaan. Iisipen da ya ontulong so pikakasi pian labat magmaliw ya malinew ed nonot mo no antoy problemam kanian mas mainomay mon nasolusyonan. Wala met so punto ra. Balet diad tua, talagan dedengelen nen Jehova iray pikakasim. Panon kan makaseguro?
13 Nonoten iya: Antis ya linmay Jesus ed dalin, abayag to lan naoobserbaan so pangeebat nen Jehova ed saray pikakasi na saray totoon lingkor To. Insan legan na ministeryo nen Jesus diad dalin, sikatoy lanang ya manpipikasi pian nibalikas toy nalilikna to ed Ama tod tawen. Aminsan ni ingen et sanlabin nampikasi. (Luc. 6:12; 22:40-46) Kasin gawaen itan nen Jesus no amta ton ag-ondedengel si Jehova? Imbangat met nen Jesus iray patumbok to ya manpikasi ed si Jehova. Kasin ibangat to itan no amta ton agmet lanlamang dengelen nen Jehova iray pikakasi da? Malinew sirin ya amta nen Jesus ya talagan dedengelen nen Jehova iray pikakasi. Aminsan et oniay imbaga nen Jesus: “Ama, misalamat ak ed sika ta dinengel mo ak. Amtak a naynay mo ak a dedengelen.” Makapanmatalek tayo met ya ‘dedengelen nen Jehova iray pikakasi’ tayo.
14, 15. (a) Antoy gunggona no espisipiko tayod saray pikakasi tayo? (b) Panon ya akatulong ed sakey ya sister so pikakasi pian lalon onapit ed si Jehova?
14 Nayarin aliwan naynay ya sankaimano iray ebat ed pikakasim. Balet no espisipiko kad saray kerew mo, mas naimanom so ebat nen Jehova. No antam ya inebatan nen Jehova so pikakasim, sikatoy mas magmaliw ya tua ed sika. Sakey ni, no ibabalikas mon naynay ed si Jehova iray kapagaan mo, mas onapit kad sikato.
15 Imanoen pay eksperiensya nen Kathy. * Anggano regular ed ministeryo, agto nai-enjoy itan. Oniay imbaga to: “Agko labay so manpulong. Agkon talaga labay. Nen nanretiro ak ed trabahok, imbaga na sakey ya elder ya sarag koy manregular payunir; inikdan to ak ni ingen na application form. Nen nampayunir ak, inagew-agew kon ipipikasid si Jehova ya komon ta na-enjoy koy manpulong.” Kasin inebatan nen Jehova so pikakasi to? Inkuan to: “Taloy taon ak lan payunir. Lapud mas dakel so panaon kod ministeryo tan makakaaral ak ed arum ya sister, kalkalnan inmaligwas so abilidad kon manpulong. Natan et agko labat labay so manpulong
GAWAM SO BETANG MO
16, 17. (a) Antoy nepeg tayon gawaen pian onelet lan onelet so relasyon tayod si Jehova? (b) Antoy aralen tayod ontumbok ya artikulo?
16 Say iyapit ed si Jehova et legay bilay. Kaukolan ya manggawa tayoy paraan pian onapit tayod Dios no labay tayon onapit met ed sikatayo. Gawaen tayo sirin so anggaay nayarian tayon mansiansian regular so komunikasyon tayod Dios panamegley na panaral na Biblia tan pampikasi. Bilang resulta, sarasarag tayon arapen iray subok lapud oneelet lan oneelet so relasyon tayod si Jehova.
17 Balet no maminsan, anggan antoy pampikasi tayod si Jehova et ag-itayo nanaandiay problema. No ontan so situasyon tayo, ompan onkapuy lay talek tayod sikato. Nayarin panduaruwaan tayo no talaga kasin dedengelen nen Jehova iray pikakasi tayo odino no kasin ipapasen to tayon kaaro. No ontan so naliliknam, antoy gawaen mo? Atan so aralen diad ontumbok ya artikulo.
^ par. 15 Sinalatan so ngaran.


text:
2018 Serbisyon Taon ya Report na Saray Tasi nen Jehova ed Interon Mundo
Nengnengen so detalye na panagpulong a kimey na Saray Tasi nen Jehova ed interon mundo manlapud Setyembre 2017 anggad Agosto 2018.
Kabuoan ya Bilang ed 2018
Nanengneng ed sayan tinaon a report so impansagpot na Saray Tasi nen Jehova tan say impangusar da ed kaykayarian da parad panagpulong a kimey diad interon mundo.
2018 ya Report na Saray Bansa tan Teritorya
Kaibad sayan report so karakel na Tasi, abautismoan, inmatendi ed Memoryal, tan arum ni.
Ompan Nagustoan Mo Met
MABETBET YA ITETEPET
Pigara so Tasi nen Jehova ed Interon Mundo?
Amtaen no panon min bibilangen iray membro na kongregasyon.
MABETBET YA ITETEPET
Akin et Manpupulong ed Kaabungan Iray Tasi nen Jehova?
Amtaen no antoy ingganggan nen Jesus ed saray papatumbok to nensaman.
INTRODUKSION PARAD MINISTERYO
Saray Tasi nen Jehova—Siopa Kami?
Labay ya naamtaan na dakel ya totoo no siopa ray Tasi nen Jehova. Amtaen itan manlapu mismo ed sikara.
NIPAAKAR ED SIKAMI
Saray Tasi nen Jehova Diad Interon Mundo
Amtaen so tungkol ed internasyonal ya impanaagi mi.


text:
Pananisia—Kualidad ya Mamapabiskeg ed Sikatayo
BALEG so pakayari na pananisia. Singa bilang, anggano labay nen Satanas ya deralen so espiritualidad tayo, lapud pananisia et “naerep [tayoy] amin a mandarlang a pana na [sayan] mauges.” (Efe. 6:16) No walay pananisia tayo, sarag tayon arapen iray singa palandey ya problema. Imbaga nen Jesus ed saray disipulo to: “No walay pananisia yo a singa kamelag na bukel na mustasa, ibaga yo ed sayan palandey, ‘La kad man,’ et onalis itan.” (Mat. 17:20) Ombiskeg so espiritualidad tayo no walaan tayoy pananisia, kanian maabig no isipen tayo irayan tepet: Anto so pananisia? Panon ya makaapekto so kipapasen na puso tayo ed pananisia tayo? Panon tayon napabiskeg so pananisia tayo? Tan siopay nepeg tayon pangipatnagan na pananisia?—Roma 4:3.
ANTO SO PANANISIA?
Say pananisia et aglabat mankabaliksan na panisia odino pangawat ed katuaan, ta anggan “saray demonyo et manisia met [ya walay Dios] tan manggiwgiw ira.” (Sant. 2:19) Anto sirin so pananisia?
Diad Biblia, say pananisia et walaan na duaran aspekto. Unona, “say pananisia et say mabiskeg a panagmatalek a seguradon nagawa imay iilaloan.” (Heb. 11:1a) No walay pananisiam, kombinsido ka ya tua so amin ya ibabaga nen Jehova tan nasumpal iratan. Oniay imbaga nen Jehova ed saray Israelita: “No sarag yon deralen so sipanan ko nipaakar ed agew tan say sipanan ko nipaakar ed labi, pian amperen so isabi na agew tan labi ed dugan panaon, naderal met sirin so sipanan ko ed si David a lingkor ko.” (Jer. 33:20, 21) Kasin natatakot ka ya ompan agla ombutay tan onselek so agew, tan naandi lay agew tan labi? Siempre andi! No agmo panduaruwaan iray ley ed uniberso ya sengegan na tuloytuloy ya itetelek na dalin diad axis to tan ed paliber na agew, anggapo sirin so rason ya panduaruwaan mo a say Amalsa ed saratan ya ley et sarag ton sumpalen so salita to!—Isa. 55:10, 11; Mat. 5:18.
Komadua, say pananisia et “say malinew ya ebidensya na saray bengatlan tua anggano agnanengneng.” Say pananisia et nibaga ya “say malinew ya ebidensya,” odino “makakombinsin ebidensya” na saray bengatlan tua anggano agnanengneng. (Heb. 11:1b; paimanod leksab) Diad anton paraan? Kunwari et tinepetan ka na sakey ya ugaw, ‘Panon yon amta ya walay dagem?’ Anggano agmo nin balot anengneng so dagem, seguradon ibagam ed samay ugaw iray ebidensya ya walay dagem—singa say ingas, saray nagagawa no ondadagem, tan arum ni. No akombinse so ugaw ed saray ebidensya, panisiaan to ya walay dagem anggano agto itan nanengneng. Mipadpara, say pananisia et akabase ed saray malinew ya ebidensya.—Roma 1:20.
KAUKOLAN SO DUGAN KIPAPASEN NA PUSO
Lapud say pananisia et akabase ed saray ebidensya, kaukolan ya say sakey a too et nawalaan ni na “suston kakabatan ed katuaan” pian sikatoy nawalaan na pananisia. (1 Tim. 2:4) Balet aliwan satan labat. Insulat nen apostol Pablo: “Say sakey et nepeg ton ipatnag so pananisia diad puso to.” (Roma 10:10) Agto labat nepeg ya panisiaan so katuaan, noagta nepeg to met ya pablien itan. Diad ontan et sikatoy napakiwas ya ipatnag so pananisia, odino manbilay base ed katuaan. (Sant. 2:20) Say too ya anggapoy impapuson panamabli to ed katuaan et nayarin agto awaten iray makakombinsin ebidensya lapud agto labay ya ikbanan iray datin papanisiaan to odino lapud labay ton peneken iray pilalek na laman to. (2 Ped. 3:3, 4; Jud. 18) Satan so rason no akin ya wala ray totoo nensaman ya ag-ira awalaan na pananisia anggano akanengneng ira na saray milagro. (Num. 14:11; Juan 12:37) Say masanton espiritu na Dios et mamawala na pananisia ed saramay totoo ya diad puso ra et talagan papablien da so katuaan imbes ya saray tila.—Gal. 5:22; 2 Tes. 2:10, 11.
NO PANON YA AWALAAN NA MABISKEG YA PANANISIA SI DAVID
Sakey ed saray walaan na mabiskeg ya pananisia et si Arin David. (Heb. 11:32, 33) Balet aliwan amin ya kapamilya nen David et mabiskeg so pananisia ra. Singa bilang, imanoen so panguloan ya kuya nen David ya si Eliab. Mapatnag ya kulang so pananisia to nen kinuestion toy motibo nen David sanen imbalikas nen David so pansyodot to ed pangiinsulto nen Goliat. (1 Sam. 17:26-28) Anggapoy too ya niyanak ya walaan la na pananisia, tan agmet itan natawir, kanian nibaga ya say pananisia nen David et resulta ya mismo na relasyon to ed Dios.
Diad Salmo 27, nabasa tayo no panon ya niwalad si David so ontan kabiskeg ya pananisia. (Ber. 1) Dinalepdep nen David iray eksperiensya to ed apalabas tan no antoy ginawa nen Jehova ed saray kalaban to. (Ber. 2, 3) Inapresya ton maong so uksoyan nen Jehova parad panagdayew. (Ber. 4) Indayew to so Dios kaiba iray kapananisiaan to diad tabernakulo. (Ber. 6) Sikatoy maseet ya nampikasi ed si Jehova. (Ber. 7, 8) Mabulos met si David ya nampaibangat ed dalan na Dios. (Ber. 11) Importantin maong ed si David so pananisia kanian imbaga to: “Kawalaan ko la kasi no agak anisia?”—Ber. 13.
NO PANON MON NAPABISKEG SO PANANISIAM
Magmaliw met ya mabiskeg so pananisiam a singa si David no aligen moy panmoria tan saray ginawa to ya adeskribe ed Salmo 27. Lapud say pananisia et akabase ed suston kakabatan, mas mainomay mon nipatnag iyan aspekto na bunga na espiritu na Dios no mas pansagpotan mon aralen so Salita to tan saray publikasyon ya base ed Biblia. (Sal. 1:2, 3) Mangigana kay panaon ya mandalepdep no manaaral ka pian mas onaralem so apresasyon mo ed si Jehova. No diman onaaralem so apresasyon mo, mas napakiwas kan ipatnag so pananisiam. Napakiwas ka ya sikatoy idayew ed saray aral ed kongregasyon tan iyabawag so ilalom. (Heb. 10:23-25) Nipatnag tayo met so pananisia no tuloytuloy tayon ‘manpikasi tan ag-itayo naekalan na ilalo.’ (Luc. 18:1-8) Kanian ‘naynay kan manpikasi’ ed si Jehova tan manmatalek ka ya ‘iyaansakit to ka.’ (1 Tes. 5:17; 1 Ped. 5:7) Say pananisia so mamakiwas ed sikatayon gawaen so duga, tan no gawaen tayoy duga, mas ombiskeg so pananisia tayo.—Sant. 2:22.
IPATNAG SO PANANISIA ED SI JESUS
Diad samay labi antis ya pateyen si Jesus, imbaga to ed saray disipulo to: “Ipatnag yoy pananisia ed Dios; ipatnag yo met so pananisia ed siak.” (Juan 14:1) Kanian aliwan si Jehova labat so pangipatnagan tayo na pananisia, noagta diad si Jesus met. Panon mon nipatnag so pananisia ed si Jesus? Amtaen tayoy taloran paraan.
Unona, ipasen mo so dondon bilang personal ya regalo na Dios ed sika. Imbaga nen apostol Pablo: “Manbibilay ak natan unong ed pananisia ed Anak na Dios, ya angaro ed siak tan inter toy sarili to parad siak.” (Gal. 2:20) No ipapatnag moy pananisia ed si Jesus, kombinsido ka ya say dondon et parad sikan mismo, say basiyan pian naperdona iray kasalanan mo, mangiter ed sika na ilalon manbilay na andi-anggaan, tan sankabalegan ya paneknek ya inar-aro ka na Dios. (Roma 8:32, 38, 39; Efe. 1:7) Makatulong itan pian nalabanan mo ray negatibon naliliknam ed sarilim.—2 Tes. 2:16, 17.
Komadua, pansagpotan moy onapit ed si Jehova panamegley na pikakasi base ed dondon bagat nen Jesus. Lapud dondon, sarag tayoy manpikasi ed si Jehova “tekep na bulos a panagsalita, pian makaawat tayoy panangasi tan agnaparaan a kaabigan ya ontulong ed sikatayo diad dugan panaon.” (Heb. 4:15, 16; 10:19-22) Makatulong so pikakasi pian mas determinado itayon labanan so tukso.—Luc. 22:40.
Komatlo, unoren si Jesus. Insulat nen apostol Juan: “Samay mangipapanengneng na pananisia ed Anak et walaan na bilay ya andi-anggaan; samay agmanguunor ed Anak et agto nagamoran so bilay, noagta mansiansia ed sikato so sanok na Dios.” (Juan 3:36) Impaimano nen Juan so pandumaan na pangipanengneng na pananisia tan say ag-inkamaunor. Labay ton ibaga sirin, ipapatnag moy pananisia ed si Jesus no uunoren mo. Uunoren moy Jesus no susumpalen mo so “ganggan na Kristo,” ya ontutukoy ed amin ya imbangat tan ingganggan to. (Gal. 6:2) Uunoren mo met si Jesus no tutumboken moy panangigiya ya iiter to panamegley na “matoor tan makabat ya aripen.” (Mat. 24:45) No uunoren moy Jesus, sarag mon sungdoan so antokaman ya singa bagyon problema.—Luc. 6:47, 48.
“PABISKEG YOY MASANTON PANANISIA YO”
Aminsan, walay laki ya inyeyag tod si Jesus: “Walay pananisiak! Tulongan mo ak no iner so pankukulangan koy pananisia!” (Mar. 9:24) Wala met lay pananisia na sayan laki, balet mapaabeba ton binidbir ya kulang ni itan. Singa sayan laki, amin tayo et ondalan ed situasyon ya kaukolan tayoy kaaruman ya pananisia. Natan ni labat et sarag tayo lan pabiskegen so pananisia tayo. Singa abitla niman, napabiskeg tayoy pananisia tayo no aralen tan dalepdepen tayoy Salita na Dios, ya lapud satan et onaralem so apresasyon tayod si Jehova. Mas ombiskeg met so pananisia tayo no itultuloy tayon dayewen si Jehova, no iyabawag tayod arum so ilalo tayo, tan no naynay tayon manpikasi. Tan gawaen tayo iraya kaiba iray kapananisiaan tayo. Ontan met, no pabiskegen tayoy pananisia tayo, niwalad sikatayo so sankaabigan ya premyo. Papasesegen itayo na Salitay Dios: “Inad-arok ya agagi, pabiskeg yoy masanton pananisia yo . . . pian mansiansia kayo ed panangaro na Dios.”—Jud. 20, 21.


text:
MANUNAN ARTIKULO | WALA NI KASI PAG-ASA NA MUNDO?
Antoy Ibabaga na Biblia?
SAY mair-irap ya situasyon ed mundo natan et nipropesiya lad Biblia nilibon taon lay apalabas. Pero aliwan satan labat. Impropesiya met na Biblia ya diad arapen et magmaliw a balibali so bilay na totoo. Agmon tampol iisipen ya aliwa so ibabaga na Biblia, ta diad tua et dakel lay impropesiya na satan ya detalyadon agawa.
Singa bilang, nengnengen irayan propesiya na Biblia:
“Manlalaban iray bansa ontan met ed saray panarian, tan wala ray eras tan yegyeg ed nanduruman pasen.”—Mateo 24:7.
“Diad kaunoran iran agew et onsabi iray mapeligro tan mair-irap a panaon. Ta saray totoo et magmaliw a maaro ed sarili ra, maaro ed kuarta, mapasirayew, mapaatagey, managmudmora, agmatulok ed atateng da, agda amtay misalamat, aliwa ran matoor, anggapoy panangaro ra ed kapamilyaan da, agda labay so mipaknaan, managpauges ira, anggapoy kontrol da ed sarili ra, masesebeg ira, agda aaroen so kamaongan, traidor ira, anawet so ulo ra, makinon ira, mas inaro ray panliliket nen say Dios.”—2 Timoteo 3:1-4.
Adeskribe ed saratan ya propesiya so mundo ya ibabaga na arum ya agla nakontrol. Diad tua, nibaga tayon agla nakontrol so mundo—ag-itan nakontrol na totoo. Ibabaga na Biblia ya anggapoy karunongan tan pakayari na totoo ya mangiter na permanentin solusyon. Nidanet itan ed sarayan bersikulo:
“Walay dalan a singa duga ed pakanengneng na too, balet say sampot to et ompugtad ipapatey.”—Proverbio 14:12.
“Say too et uuleyan toy kapara ton too diad pankaugsan to.”—Eclesiastes 8:9.
“Agkanepegan na too ya igiya so dilin kupbang to.”—Jeremias 10:23.
No itultuloy na totoo ya gawaey labay da, walay posibilidad ya naderal so mundo. Pero ag-itan nagawa! Akin? Ta onia so ibabaga na Biblia:
“Inletneg [na Dios so] dalin diad saray pundasyon to; ag-itan nagalaw diad pasen to ya anggad angga.”—Salmo 104:5.
“Sakey a henerasyon so naaandi, tan sakey a henerasyon so onsasabi, balet say dalin et mansiansia ya anggad angga.”—Eclesiastes 1:4.
“Saray matunong et tawiren day dalin, tan manbilay ira ditan diad andi-anggaan.”—Salmo 37:29.
“Dakdakel so anien ya ilik diad dalin; say toktok na kapalandeyan et napanopano.”—Salmo 72:16.
Nanengneng ed sarayan bangat na Biblia iray malinew ya ebat. Agnaupot so too lapud polusyon, kakulangan na naakan tan danum, odino epidemya ed mundo. Agnaderal so mundo lapud nuklear iran armas. Akin? Ta kontrolado na Dios so arapen na planeta tayo. Tua ya inabuloyan na Dios so totoo ya manggaway sarili dan desisyon. Balet, anien da la lanlamang so resulta na desisyon da. (Galacia 6:7) Say mundo et aliwan singa adiskaril ya tren ya agla nakontrol tan mapmaples ya mamapaarap ed kadederal to. Walay inyan na Dios ya limitasyon no anggad iner labat so nayarin gawaen na totoo ya pakaderalan da.—Salmo 83:18; Hebreo 4:13.
Pero wala ni arum ya gawaen na Dios. Iter toy “agnaparaan a kareenan.” (Salmo 37:11) Say pag-asa ya abasam ed sayan artikulo et parte labat na balibalin arapen ya naaralan na minilyon ya Tasi nen Jehova manlapud Biblia.
Saray Tasi nen Jehova et grupo na lalaki tan bibii ed interon mundo ya nandurumay edad tan lahi da. Mandadayew irad saksakey ya tuan Dios, ya say ngaran to et Jehova a nabasad Biblia. Ag-ira natatakot no antoy nagawad arapen, lapud ibabaga na Biblia: “Oniay inkuan nen Jehova, say Manamalsa na katawenan, say tuan Dios, say amorma tan amalsa ed dalin, a malet ton inletneg itan, tan agto pinalsa ya andiay gagala, noagta ginawa ton panayaman: ‘Siak si Jehova, tan anggapo lay arum.’”—Isaias 45:18.
Impaliwawa ed sayan artikulo so pigaran bangat na Biblia tungkol ed nagawad dalin tan totoo diad arapen. Parad kaaruman ya impormasyon, nengnengen so leksion 5 na brosyur ya Maong a Balita ya Nanlapud Dios! ya im-publish na Saray Tasi nen Jehova tan available ed www.jw.org/pag
Sarag mo met ya bantayan so video ya Akin ya Ginawa na Dios so Dalin? ya available ed www.jw.org/pag. (Nengnengen ed PUBLIKASYON > VIDEO)


text:
SEKSION 6
Impansiansia nen Job so Katooran To
Kinuestion nen Satanas so katooran nen Job ed Dios, balet nansiansian matoor si Job ed si Jehova
MANSIANSIA kasin matoor so too ed Dios no pirmin nasubok tan anggano anggapoy nagunggona to ed katutulok to? Apalesa tan naebatan itan a tepet, ya ontutukoy ed sakey a too a manngaran na Job.
Sanen wala ni’d Ehipto iray Israelita, si Job, a kanayon nen Abraham, so manaayam ed tatawagen la natan ya Arabia. Kaleganan to, saray anghel ed tawen so nantitipon ed arap na Dios, tan wadman met si Satanas. Diad saman ya impantitipon ed tawen, imbalikas nen Jehova so talek to ed matoor a lingkor ton si Job. Diad tua, inkuan nen Jehova ya anggapo lay kapara nen Job ed katooran. Balet ipipilit nen Satanas a si Job et manlilingkor ed Dios lapu labat ed bendisyon tan proteksion To ed sikato. Inkuan nen Satanas a no naandi so amin a walad si Job, ipulisay toy Dios.
Inabuloyan na Dios si Satanas a paandien ton unona so kayamanan nen Job tan pateyen so ilalak to, insan isublay so bunigas to. Lapud ag-amta nen Job a si Satanas so sengegan na saratan ya amin, agto natalosan no akin ya inabuloyan na Dios a dalanen to irayan subok. Balet, agbalot imbeneg nen Job so Dios.
Walay taloran kunwari a kaaro a linma ed si Job. Diad andurukey ya impansalita ra a nisulat ed libro na Job, inyaakusa ran dudusaen na Dios si Job lapud inyamot to iran kasalanan. Ipipilit da ni ingen ya agnapaliket so Dios na saray lingkor to tan agto ra panmamatalekan. Impulisay nen Job so lingon panagrason da. Matalek ya imbaga nen Job a sikatoy mansiansian matoor anggad patey!
Balet alingo si Job ed sobran impanpaga to ya idepensay inkasikato. Sakey a balolaki a manngaran na Elihu, a mandengdengel ed debati, so nansalita. Sinimbawa nen Elihu si Job lapud agto panamabli ed kirayew na inkasoberano nen Jehova a Dios, a mas importantin maong nen say kirayew na siopaman a too. Kinorehi met nen Elihu iray kunwarin kaaro nen Job.
Insan akitongtong si Jehova a Dios ed si Job, pian ipetek so panag-isip to. Impaimano nen Jehova iray dakel a makapakelaw a palsa pian ipaamta ed si Job so kamelanting na too no ikompara ed kabalgan na Dios. Mapaabeban inawat nen Job so impangipetek na Dios. Si Jehova, a “maabagey a tuloy, tan mapangasi,” so angipawil ed bunigas nen Job, dinoble to so kayaman to, tan inikdan to na samploran ilalak. (Santiago 5:11) Diad impanmatoor to ed si Jehova anggaman ed pirmin subok, naebatan nen Job so akusasyon nen Satanas ya agmansiansian matoor iray totoo ed Dios no sikaray nasubok.


text:
SAY PANAG-BANTAYAN—PANARALAN YA EDISYON Mayo 2015
Walad sayan isyu iray aaralen ya artikulo parad Hunyo 29 anggad Hulyo 26, 2015.
ISTORYAY BILAY
Sankanonot Kon Naynay so Inmunan Panangarok
Basaen so istoryay bilay nen Anthony Morris III, membro na Mananguley ya Ulop na Saray Tasi nen Jehova.
Mantultuloy Kan Manbantay
—Labay Kan Buagen nen Satanas!
Walay taloran rason no akin ya mapeligron kalaban si Satanas.
Sarag Mon Labanan si Satanas
—Tan Manalo Ka!
Panon mon napaliisan iray patit nen Satanas
“Anengneng” Da Iray Bengatlan Insipan
Makaaral tayod saray matoor ya lingkor na Dios nensaman ya inimadyin da ray bendisyon ed arapen.
Aligen Imay Angisipan na Bilay ya Andi-angga
Talaga kasin sarag tayon talosan so situasyon ya agtayon balot asali?
Tepetepet na Saray Manbabasa
Siopa so Gog na Magog ya abitlad libro na Ezequiel?
INALAD DAAN IRAN KOLEKSION MI
Anengneng Toy Aroan Diad Cafeteria
No say naatendian mo ni labat iran kombension na Saray Tasi nen Jehova et manlapu nen 1990’s, nayarin mankelaw ka no naamtaan mo so sakey ya uksoyan ya pigaran dekada tayon inusar.


text:
KAPITULO 6
Sinerbian na Sankamaongan a Managbangat so Arum a Totoo
LABAY mo ta no walay sakey a toon manggaway bengatlan maabig ed sika?— Labay met na arum a totoo no walay manggawa na bengatlan maabig parad sikara. Labay tayon amin itan. Amta itan na Sankamaongan a Managbangat, tan sikatoy naynay a manggagawa na saray bengatla parad totoo. Inkuan to: ‘Linma ak, aliwan pian panserbian, noagta pian manserbi.’
Kanian no labay tayon naalig so Sankamaongan a Managbangat, anto so nepeg tayon gawaen?— Nepeg itayon manserbi ed arum. Nepeg itayon manggawa na maong iran bengatla parad sikara. Tua ya aggagawaen itan na dakel a totoo. Diad tua et naynay a labay na maslak a totoo a sikaray panserbian na arum. Aminsan et alikna met iya na saray patumbok nen Jesus. Kada sakey ed sikara so malabay a magmaliw a sankamanunaan odino sankaimportantian a too.
Sakey ya agew si Jesus so manbiabiahe kaiba toray babangatan to, a papatumbok to met. Sanen akaloob la ra ed syudad na Capernaum, asingger ed Dayat na Galilea, linma iran amin ed sakey ya abung. Diman ira tinepetan nen Jesus: “Anto so pansasangsangan yo ed dalan?” Nampareen ira lapud diad dalan et nansangsangan da no siopay manunaan.
Amta nen Jesus ya aliwan duga parad anggan siopa ed saray babangatan to a manisip a sikatoy sankamanunaan. Kanian, singa naaralan ta ed inmunan kapitulo na sayan libro, pinaalagey to so melag ya ugaw ed pegley da tan imbaga to ed sikaran nepeg day manpaabeba a singa satan ya ugaw. Balet siansian ag-ira akaaral. Kanian ag-abayag antis na impatey to, binangatan ira nen Jesus na sakey a leksion ya agdan balot nalingwanan. Anto so ginawa to?—
Onia’ay, legan a mamangan iran amin, inmalagey si Jesus tan inekal toy akalatop a kawes to. Angala na tuwalya tan imberber to’d balangbang to. Insan angala na palanggana tan kinargaan to itan na danum. Seguradon mankelaw iray patumbok to no anto so gawaen to. Bambantayan da si Jesus a niliber to iran amin, a yinmuko, tan inuurasan to iray sali ra. Insan to pinunasan na tuwalya iray sali ra. Isip mo pa itan! Anto kasi no wadman ka? Anto kasi naliknam?—
Ag-impasen na saray patumbok to a manepeg parad Sankamaongan a Managbangat so panserbi ed sikara ed ontan a paraan. Abaingan ira. Diad tua, aglabay nen Pedro a gawaen nen Jesus iyan abeban serbisyo ed sikato. Balet inkuan nen Jesus ya importantin gawaen to iya.
Agtayo uurasan iray sali na arum natan. Balet agawa iya sanen wadiad dalin si Jesus. Antam no akin?— Onia’ay, diad lugar a nanayaman nen Jesus tan saray patumbok to, saray totoo so mansusulong na saray sandalyas. Kanian sano manakar ira ed marabok a dalan, napano na dabok iray sali ra. Panangipanengneng na kamaongan so panguras ed saray sali na sakey a too ya ombisita ed abung.
Balet diad saman et anggapoy anggan sakey ed babangatan nen Jesus a namboluntaryon manguras ed saray sali na arum. Kanian si Jesus a mismo so anguras. Diad impanggawa to ed satan, binangatan nen Jesus so papatumbok to na importantin leksion. Kaukolan dan naaralan iyan leksion. Tan satan a leksion so kaukolan tayon naaralan natan.
Antam no anto itan a leksion?— Kayarin insulong lamet nen Jesus so akalatop a kawes to tan pinmawil ed lamisaan, impaliwawa to: “Kasin amta yo no anto so ginawak ed sikayo? Tatawagen yoak na, ‘Managbangat,’ tan ‘Katawan,’ tan duga so ibabaga yo, lapud ontan ak. No siak sirin so Katawan tan Managbangat et inurasan ko iray sali yo, nepeg yo met so man-uurasan na saray sali na balang sakey.”
Impanengneng dia na Sankamaongan a Managbangat a labay ton saray patumbok to et manserbi ed balang sakey. Agto labay a say nonoten da labat et say inkasikara. Agto labay ya isipen dan sikaray importantin maong a kaukolan a sikaray naynay a panserbian na arum. Labay ton sikaray manboluntaryon manserbi ed arum.
Marakep itan a leksion, anto?— Labay mo ta ya aligen so Sankamaongan a Managbangat tan panserbian so arum a totoo?— Nayarian tayon amin so manggawa na saray bengatla parad arum. Saya so mamaliket ed sikara. Balet say sankaabigan ed amin, satan so mamaliket ed si Jesus tan ed Ama to.
Aliwan mairap so manserbi ed arum a totoo. No manbabantay ka, nanengneng mo iray dakel a bengatla a nayarian mon gawaen ed arum. Sige pa, nonot mo pa: Antoy nayarian mon gawaen pian natulongan moy nanay mo? Antam a dakel so gagawaen to parad sika tan ed arum niran membro na pamilya. Kasin sikatoy natulongan mo?— Akin ya agmo itepet ed sikato?
Ompan sarag mon iparaan iray plato ed lamisaan antis na panangan. Odino ompan sarag moy manlatip na anganan kayari panangan. Arum ya ugugaw so manbabantak na basura kada agew. Antokaman so sarag mon gawaen, sikay manseserbi ed arum, a singa ginawa nen Jesus.
Kasin walaray ankelag nin agagim a nayarian mon panserbian? Tandaan, si Jesus, say Sankamaongan a Managbangat, so nanserbi anggan ed saray patumbok to. Diad panserbim ed melag niran agagim et naalig mo si Jesus. Antoy sarag mon gawaen parad sikara?— Nayarin nibangat mo iran mangisinop ed saray galaw-galaw da kasumpal dan manggalaw. Odino ompan sarag mo iran tulongan a manpales. Odino nayarin natulongan mo iran man-uksoy ed dukolan da. Kasin wala ni nanonotan mo a sarag mon gawaen parad sikara?— Aroen da ka no gawaen mo irayan bengatla parad sikara, a singa saray patumbok nen Jesus so angaro ed sikato.
Diad eskuelaan et sarag mo met a panserbian so arum a totoo. Nayarian mon panserbian iray kaklasem odino say maestram. No walay akapelag na saray libro to, maabig no sikay ontulong ed sikaton mandokdok ed saratan. Nayarian moy manboluntaryo a man-ires ed pisara odino manggawa na arum ni parad maestram. Anggan say pambemben ed akalukas a puerta parad sakey a too et sakey lan klase na panagserbi.
No maminsan, naimano tayon ag-itayo pisalamatan na totoo ed panserbi tayo ed sikara. Kasin mamatunda la iya ed sikatayon manggawa na maong?— Andi! Dakel a totoo so ag-akisalamat ed si Jesus ed saray maong a ginawa to. Balet agto intunda so manggawa na maong.
Kanian agtayon balot ontutundan manserbi ed arum a totoo. Nonoten tayo so Sankamaongan a Managbangat, si Jesus, tan naynay tayon salien a tumboken so alimbawa to.
Parad kaaruman a teksto nipaakar ed panulong ed arum a totoo, basaen so Uliran 3:27, 28; Roma 15:1, 2; tan Galacia 6:2.


text:
13 Mantultuloy kayon manaaroan bilang sanaagi.+2 Agyo lilingwanan so panagparawes,*+ ta diad panamegley na satan, agnaam-amtaan na arum a say sinangkaili ra et saray anghel.+3 Nodnonot yo iramay walad prisoan*+ a singano kaiba da kayon apriso,+ tan saramay mamaltratoen, lapud sikayo met a mismo et manbibilay ni diad dalin.*4 Komon ta say panangasawa et galangen na amin a totoo, tan ag-itan komon narutakan,+ ta ukomen na Dios iray manggagawa na seksual ya imoralidad* tan mikakalugoran.+5 Komon ta agnapatnagan ed kabibilay yo so panangaro ed kuarta,+ tan mankontento kayo ed saray bengatlan walad sikayo.+ Ta inkuan na Dios: “Agta kan balot taynanan, tan agta kan balot paulyanan.”+6 Diad ontan et makapanmatalek itayo tan ibaga tayo: “Si Jehova* so mananulong ko; agak ontakot. Antoy nagawaan na too ed siak?”+7 Nonot yo iramay mangidadaulo diad limog yo,+ ya angibangat ed sikayo na salitay Dios, tan legan yon nonodnonoten iray maabig a resulta na kagagawa ra, alig yoy pananisia ra.+8 Nensaman, natan, tan diad andi-anggaan, si Jesu-Kristo et agbalot manguuman.9 Agkayo papaibalang ed nanduruma tan agkabat iran bangat, ta mas maabig a say puso et pabiskegen na agnaparaan a kaabigan imbes a saray naakan,* ya agmakagunggona ed saramay alabas a mamapabli ed saraya.+10 Walay altar tayo a ditan et agnayarin mangan iramay manggagawa na sagradon panaglingkor diad tabernakulo.+11 Ta say laman na saray ayep, a say dala na saratan et aawiten na atagey a saserdote diad masanton pasen bilang apay parad kasalanan, et popoolan diad paway na kampo.+12 Kanian si Jesus et nanirap met ed paway na puerta na syudad,+ pian napasanto iray totoo diad panamegley na mismon dala to.+13 Onla tayo sirin ed sikato diad paway na kampo, ya itepel tayoy panagbalaw ya intepel to,+14 ta dia et andian itayo na syudad a mansiansia, balet magunaet tayon aalagaren imay syudad ya onsabi.+15 Diad panamegley to et naynay tayo komon a mangiyapay ed Dios na bagat a panangidayew,+ salanti, say bunga na saray bibil tayo+ a mangiyaabawag ed ngaran to diad publiko.+16 Sakey ni, agyo lilingwanan so panggawa na maabig tan say panginabang ed arum no antoy walad sikayo,+ ta naliliketan a maong so Dios ed saratan a bagat.+17 Magmaliw kayon matulok ed saramay mangidadaulo diad limog yo+ tan manpasakop kayo,+ ta sikaray naynay a mangaasikaso ed sikayo* tan walay eebatan da ed saya,+ pian nagawaan da iya a maliket aliwan makapakesaw, ta saya et pakaderalan yo.18 Itultuloy yo kamin ipikasi, ta matalek kami a malinis* so konsiensia mi, unong a labay mi manbilay a matua ed amin a bengatla.+19 Balet nagkalalo la a papasesegen ta kayon manpikasi pian makapawil ak a tampol ed sikayo.20 Natan, komon ta say Dios na kareenan, ya amaoli ed samay manunan managpastol+ na saray karnero, say Katawan tayon Jesus, ya awit toy dala nipaakar ed andi-anggaan a sipanan,21 et ikdan to kayo na amin a maabig a bengatlan nakaukolan yo pian nagawaan yoy linawa to, tan diad panamegley nen Jesu-Kristo et gawaen to komon ed sikatayo so makapaliket ed pakanengneng to. Sikatoy nigloria komon ya anggad angga. Amen.22 Natan agagi, kerewen kod sikayo ya awaten yo komon iyan panamaseseg, ta antikey so ginawak a sulat parad sikayo.23 Labay kon naamtaan yo a nibulos lay agi tayon Timoteo. No makasabin tampol, sikatoy kaibak sano onla ak ed sikayo.24 Ikumustaan yo ak ed amin a mangidadaulo diad limog yo tan ed amin a masanto. Manpapakumusta ed sikayo iray agagi ed Italya.+25 Niwala komon ed sikayon amin so agnaparaan a kaabigan.
Paimanod leksab
^ Odino “ya ipatnag so kaabigan ed saray estranghero.”


text:
MANUNAN ARTIKULO | SAY PANMORIA NA DIOS ED PANAGSIGARILYO
Antoy Panmoria na Dios ed Panagsigarilyo?
Impaliwawa nen Naoko, ya abitlad inmunan artikulo, no panon ton nitunda so panagsigarilyo: “Nauman koy bilay ko nen naaralan koy katuaan nipaakar ed saray kualidad tan gagala na Dios.” Satan ya naaralan to et walad Biblia. Anggano agbalot abitlad Biblia so sigarilyo, natulongan itayo na satan a natalosan no antoy panmoria na Dios ed panagsigarilyo. * Parad dakel, akatulong so naaralan dad Biblia pian nalabanan odino nitunda itan ya bisyo. (2 Timoteo 3:16, 17) Nengnengen tayo pay taloran kabkabat a makaderal ya epekto na panagsigarilyo tan amtaen tayo no antoy ibabaga na Biblia nipaakar ed saratan.
SAY PANAGSIGARILYO ET MAKAPAADIK
Walad tabako so sakey ed saray talagan makapaadik a druga—say nicotine. Say epekto na saya et nayarin manpaligsa, tan sarag to met ya manpakalma. No mansigarilyo ka, maples tan maminpigapigan onlad utek mo so nicotine. Kada sungap et sakey ya dosage na nicotine, kanian say toon mansisigarilyo na sakey kaha ed sakey agew et makasungap na manga 200 ya dosage ed sanagew, mas atagey ya dosage iya nen say arum nin druga. Lapud mabetbet ya nasusungap so ontan karakel ya dosage, makapaadik so nicotine. No say sakey et naadik la, aliwdiway liknaan to no agmakapansigarilyo.
‘Ariripen kayo na siopaman ya tutuloken yo.’
Talaga kasin naunor moy Dios no aripen ka na panagsigarilyo?
Pian natulongan itayon nawalaan na dugan pakatalos, oniay ibabaga na Biblia: “Agyo ta amta a no iyaarap yoy inkasikayo ed siopaman bilang ariripen ya ontutulok ed sikato et ariripen to kayo lapud tutuloken yo?” (Roma 6:16) No naapektoan so panagnonot tan kiwas na sakey lapud anap-anapen to lay sigarilyo, sikatoy kalkalnan magmaliw ya aripen na makapabaing a kagagawa. Balet say labay na Dios a Jehova et makalukpos itayo aliwa labat ed saray kagagawan mangipeligro ed laman tayo noagta ontan met ed saray maneral ed espiritu tayo—say kanonotan tayo. (Salmo 83:18; 2 Corinto 7:1) Kanian no aralem so apresasyon tan respeto na sakey ed si Jehova, amta ton nepeg labat ya iter tod si Jehova so sankaabigan to, tan agto itan nagawaan no mansiansian aripen na makapatey a bisyo. Say pannonot ed satan et makatulong ed sakey pian nalabanan iray makapasakit iran pilalek.
Si Olaf ya tagad Germany et alabanan toy 16 taon ya impakaadik tod sigarilyo, ya ginmapo nen sikatoy manedad na 12. Inisip ton agmet mapeligroy mansigarilyo. Balet diad inlabas na taon, agto la nakontrol ta naadik la. Inkuan to: “Aminsan naupotan ak na sigarilyo, talagan desperado ak ed saman ya anggad kinupkop ko ni ingen iray keran tabako diad ashtray insan ko inrolyo ed melag a piraso na dyaryo pian makagawa ak na sigarilyo. No nanonotan ko natan, nibagak ya talagan makapabaing iman.” Panon ton nitunda iyan makapabaing a kagagawa? “Say talagan amakiwas ed siak et lapud labay kon paliketen si Jehova,” so inkuan to. “Say panangaro nen Jehova ed totoo tan say iiter ton ilalo so amabiskeg ed siak pian pinsanan kon nitunda itan.”
SAY PANAGSIGARILYO ET DERALEN TOY LAMAN
“Say panagsigarilyo . . . et apaneknekan la diad science ya deralen toy amin lawarin organ na laman tan mas baleg so posibilidad na pansakit tan ipatey,” so inkuan na The Tobacco Atlas. Amta tayo ya say panagsigarilyo et nayarin panlapuan na agmakaalis iran sakit ya singa say cancer, sakit ed puso tan bala. Balet unong ed World Health Organization (WHO), say panagsigarilyo et manunan sengegan met na ipapatey lapud makaalis iran sakit, a singa say tuberculosis.
Panamegley na Salita to, say Biblia, ibabangat itayo nen Jehova a Dios pian dugay pangusar tayod bilay, laman, tan kanonotan tayo. Napatnagan iya ed imbaga na anak ton si Jesus: “Arom si Jehova a Dios mo ed interon pusom tan ed interon kamarerwam tan ed interon nonot mo.” (Mateo 22:37) Malinew ya labay na Dios ya pablien tayoy bilay tan laman tayo. No nakakabat tayoy Jehova tan naaamtaan tayo ray pormisa to, sikatoy naaro tayo tan napabli tayoy amin ya ginawa to parad sikatayo. Ontulong iyad sikatayon paliisan so antokaman ya maneral ed laman tayo.
Oniay imbaga nen Jayavanth, sakey a doktor ed India ya 38 taon ya nansigarilyo: “Naaralan ko iray peligro na panagsigarilyo diad saray medical journal. Amtak ya makapuy, tan ibabagak ni ingen ed saray pasyentik ya itunda da itan ya bisyo. Balet siak a mismo et agko itan nitunda, anggan aminlima o amin-anem a beses ko lan sinali.” Anto sirin so tinmulong ed sikaton nitunda itan? Inkuan to: “Nitundak so panagsigarilyo nen nanaral ak na Biblia. Lapud labay kon paliketen si Jehova, apabiskeg ak ya itundan tampol itan a bisyo.”
SAY PANAGSIGARILYO ET IPELIGRO TOY ARUM
Say imbugan asewek tan say mismon asewek na sigarilyo et makasamal. No nasungap so asewek ya imbuga na arum, nayarin pansengegan itan na cancer tan arum ni ran sakit, tan walay ompapatey ya 600,000 kada taon, ya kaslakan et bibii tan ugugaw. Unong ed pasakbay na WHO, mapeligro ya nasungap so imbugan asewek na sigarilyo balanglan daiset o dakel.
“Arom so kaparam a too a singa ed sikan dili.”
Talaga kasin inarom so kaparam a too tan pamilyam no ipeligrom ira lapud asewek na pansisigarilyom?
Imbaga nen Jesus ya say panangaro ed kaparan too
Oniay nanonotan nen Armen ya tagad Armenia: “Akikasid siak so pamilyak ya itundak lay pansigarilyo ta naaapektoan ira. Balet agko labay ya aminen a walay mauges ya epekto na satan ed sikara.” Impaliwawa to no antoy akapanguman ed panagnonot to: “Say naaralan kod Biblia tan panangarod si Jehova so tinmulong ed siak pian nitunday panagsigarilyo tan naawat kon mapeligro itan aliwa labat ed siak noagta pati ed arum.”
ITUNDAY PANAGSIGARILYO!
Tinmulong ed si Olaf, Jayavanth, tan Armen so naaralan dad Biblia pian nitunday makapabaing a kagagawa ya mamipeligro ed sikara tan ed arum. Nitunda da itan aliwa labat ya lapud amta ran mapeligroy panagsigarilyo, noagta lapud inaro day Jehova tan labay dan napaliket. Nanengneng ed 1 Juan 5:3 so kaimportantian na panangaro: “Saya so kabaliksan na panangaro ed Dios, ya unoren tayo iray ganggan to; tan aliwan makapabelat iray ganggan to.” Siempre, aliwan naynay ya mainomay so pangunor ed saray prinsipyo na Biblia, balet no talagan inaro na sakey so Dios, aliwan mairap so onunor.
Panamegley na programan panagbangat ed interon mundo, tutulongan na Dios a Jehova iray minilyon ya totoo natan pian makalukpos odino napaliisan day pagmaliw ya aripen na sigarilyo. (1 Timoteo 2:3, 4) Asingsingger la ya panamegley na Panarian to
No naiirapan kan itunday panagsigarilyo, agka onsusuko. No naaralan mon aroen si Jehova tan naalig moy panmoria tod panagsigarilyo, nawalaan ka met na determinasyon pian nitunda itan. Maliket iray Tasi nen Jehova ya personal da kan tulongan ya aralen tan iyaplika iray prinsipyo ed Biblia. Makaseguro ka ya no labay mon tulongan ka nen Jehova ya makalukpos ed panagsigarilyo, ikdan to kay biskeg tan pakayari ya kaukolan mo.
^ par. 3 Say panagsigarilyo ya tutukoyen dia et direktan pansungap ed asewek na sigarilyo, tabako, odino pipa. Balet, saray prinsipyon wadia et onaplika met ed panaggagal, pinulbos ya tabako, electronic a sigarilyo ya walay nicotine to, tan arum nin produkto.
“Arom si Jehova a Dios mo ed interon pusom tan ed interon kamarerwam tan ed interon nonot mo.”
Nipanengneng mo kasi panangaro tan respeto ed Dios no aabusoen moy laman ya inter to lapud marutak a bisyo?


text:
LEKSION 87
Sampot Lan Pangdem nen Jesus
Say Paskua et seselebraan na saray Judio kada taon diad koma-14 ya agew ed bulan na Nisan. Gagawaen da itan pian nanonotan da no panon iran inligtas nen Jehova ed Ehipto tan inyakar to ra ed Insipan a Dalin. Nen taon 33 C.E., sinelebraan nen Jesus tan saray apostol to so Paskua diad kuarto ed tagey na sakey ya abung diad Jerusalem. Kayari dan angan, imbaga nen Jesus: ‘Sakey ed sikayo so mantraidor ed siak.’ Abigla iray apostol, tan tinepet da ed si Jesus: ‘Siopa ey?’ Imbaga nen Jesus: ‘Amay pangiteran ko ed sayan tinapay.’ Insan to inter so tinapay ed si Judas Iscariote. Inmalagey ya tampol si Judas tan inmalis la.
Insan nampikasi si Jesus, pinisag-pisag to ray tinapay, tan inderew tod saray akeran apostol to. Imbaga to: ‘Akan yo yan tinapay. Isisimbolo na saya so laman ko, ya iter ko parad sikayo.’ Insan nampikasi lamet parad alak tan inderew tod saray apostol to. Imbaga to: ‘Inum yo yan alak. Isisimbolo na saya so dalak, ya iter ko pian naperdona iray kasalanan. I-promise kod sikayo ya magmaliw kayon ari ya nakaibak ed tawen. Dapat yon gawaen iya kada taon pian nanonotan yo ak.’ Anggad natan, mantitipon nin siansia iray patumbok nen Jesus kada taon parad satan ya okasyon. Satan ya pantitipon et tatawagen natan ya Pangdem na Katawan.
Balet kayari dan angan, nankokolkol iray apostol no siopa ed sikara so sankaimportantian. Balet imbaga nen Jesus: ‘Say sankamanunaan ed sikayo et samay iisipen ton sikatoy sankayugtanan tan sankaabebaan.
‘Kakaaro ta kayo. Kanian ibabagak ed sikayo so amin ya labay nen Amak ya naamtaan yo. Magano ak lan onla ed Amak diad tawen. Natilak kayo ni dia, tan naamtaan na totoo ya disipulo ta kayo no manaaroan kayo. Dapat yon aroen so sakey tan sakey ya singa impangarok ed sikayo.’
Insan la nampikasi si Jesus, ya kinerew tod si Jehova ya protektaan Toy amin ya disipulo. Kinerew to met ed si Jehova ya tulongan To ran mankimey ya nankakasakey. Impikasi to ya napasanto komon so ngaran nen Jehova. Kayari to, angansion si Jesus tan saray apostol na panangidayew ed si Jehova, insan la ra pinmaway. Asingger lan erelen si Jesus.
“Agkayo natatakot, melag a pulok, ta inabobonan la na Ama yo so pangiter ed sikayo na Panarian.”—Lucas 12:32


text:
TEPET 6
Antoy Gawaen Ko Pian Agak Natalo ed Pampre-pressure na Arum?
ANTOY GAWAEN MO?
Imadyin mo yan eksena: Anengneng nen Brian ya nitan lay duaran kaklase to kanian mannerbiyos. Diad sayan simba et amidua da lan pipiliten ya mansigarilyo. Seguradon piliten da lamet natan.
Imbaga na sakey ed sikara:
“Anggapo lamet so kaibam? Ikabat ta ka pa ed sayay barkadak ay.”
Nen imbaga to may “barkada” et sinabayan toy kindat tan walay kinaot tod bulsa to insan to idederew ed si Brian.
Sankanengneng nen Brian so sigarilyon idederew na kaklase to. Mas lalon anerbiyos si Brian.
“Andi,” kuan nen Brian. “Imbagak lan agko labay. . . ”
Nansalita met may sakey: “Singa ka aliwan laki!”
“Andi pa!” so makpel ya imbaga nen Brian anggano mannerbiyos.
Inmabay ed si Brian may sakey insan to imbaga. “Sige la, alam la.”
Samay sakey et mas inyasingger to may sigarilyo ed lupa nen Brian tan imbaga to met: “Agka mapaga. Agmi ibagad arum.”
No sika si Brian, antoy gawaen mo?
ISIP MO NI!
Talaga kasin amta na saray kaklase nen Brian no antoy gagawaen da? Kasin sarili da man ya desisyon? Andi. Seguradon naimpluensyaan labat ira na arum. Agda labay so nakantiawan kanian unor-unor labat ira.
No nagawa itan ed sika, antoy gawaen mo pian agda ka naimpluensyaan tan natalom so pampre-pressure dad sika?
IMADYIN MO LAY POSIBLIN NAGAWA
Ibabaga na Biblia: “Say marunong et ompapaliis no nanenengneng toy peligro, balet say andiay kakabatan et ondidiretso tan aanien to ray pansumpalan.”
—Proverbio 22:3.
Anggan panon et nanengneng mo la ray posiblin nagawa. Alimbawa, ompan nanengneng mo ray kaklasem ya saniiba tan mansisigarilyo ra. No imadyinen mo lay posiblin nagawa, makapan-ready ka.
MAN-ISIP
Ibabaga na Biblia: “Pansiansia yon malinis so konsiensia yo.”
—1 Pedro 3:16.
Tepetan moy sarilim, ‘Antoy naliknak lanlamang no unor-unor ak ed arum?’ Tua met ya ompan agda ka la kantiawan. Pero no manpatalo ka ed pressure, antoy naliknam ey? Kasin ayos labat ed sika ya ibaliwala so prinsipyom ed bilay pian napagbigyan mo ray kaklasem?
—Exodo 23:2.
MANDESISYON
Ibabaga na Biblia: “Samay marunong et maalwar.”
—Proverbio 14:16.
Labay mo man o andi, kailangan moy mandesisyon parad sarilim tan akaparaan kad resulta na desisyon mo. Nabasa ed Biblia iray lalakin duga so desisyon da, singa si Jose, Job, tan Jesus. Pero wala met iray aliwa so desisyon da, singa si Cain, Esau, tan Judas. Sika ey?
Ibabaga na Biblia: “Kiwas ka a matoor.” (Salmo 37:3) No isipen mo lan tampol iray posiblin resulta tan desidido kad gawaen mo, mainomay mo lan ibaga ed arum so paninindigan mo, tan kayari to et seguradon balibali so liknaan mo.
Agka mapaga
“Agyo ak la ipipila ed satan!”
“Agko labay ’tan!”
“Agyo ak napilit, anggan antoy gawaen yo!”
Basta say importante et ebat kan tampol tan ipanengneng mon desidido ka. No ontan so gawaen mo, ompan tundaan da ka lan tampol!
NO KANTIAWAN DA KA
Antoy gawaen mo no kantiawan ka na arum? Panon to no ibaga dan, “Akin, natatakot ka?” Tandaan mo ya kakantiawan da ka pian na-pressure da ka. Antoy iyebat mo? Walay duaran pampilian mo.
Awat mo labat so kantiaw da. (“E, natatakot ak!” Insan mo ibaga so rason.)
Ipawil moy pressure. Ibagam so rason no akin ya agmo labay so pagagawa da insan mo ra pan-isipen. (“Say amtak matalino kayo! Akin et mansisigarilyo kayo ey?”)
No agda ka tundaan ya kantiawan, alis ka la! Tandaan ya no agka onalis ya tampol, mas lalo da kan i-pressure. No taynan mo la ra, ipapanengneng mon agda ka sarag ya impluensyaan.
Talagan walan-walay man-pressure ed sika. Pero panindigan moy antam ya duga tan agka pakokontrol ed arum. Sika dapat so mandesisyon parad sarilim!


text: 3 Walay panaon na amin a bengatla,Walay panaon na kada nagagawa diad silong na tawen:2 Panaon na kiyanak* tan panaon na ipatey;Panaon na pantanem tan panaon na pamagot ed intanem;3 Panaon na pamatey tan panaon na pamaabig;Panaon na pangigeba tan panaon na pangipaalagey;4 Panaon na panakis tan panaon na panelek;Panaon na panugaog tan panaon na pansayaw;*5 Panaon na pangitupak ed saray bato tan panaon na pantipon ed saratan;Panaon na ilakap tan panaon na ag-ilakap;6 Panaon na pananap tan panaon na pangawat ed impakabalang;Panaon na pangiyatol tan panaon na pangibantak;7 Panaon na pamilat+ tan panaon na pandait;Panaon na ag-iyesel+ tan panaon na pansalita;+8 Panaon na pangaro tan panaon na pambusol;+Panaon parad guerra tan panaon parad kareenan.9 Antoy nagunggona na komikimey ed amin a pansasagpot to?+10 Anengneng koy kimey ya inter na Dios ed saray anak na totoo a pakaokupadoan da.11 Amin a bengatla et ginawa ton balibali* ed panaon da.+ Inyan to ni ingen so andi-anggaan ed puso ra; balet agbalot natalosan na totoo so kimey na tuan Dios manlapud gapo ya anggad sampot.12 Amoriak ya anggapo lay mas maabig ed sikara nen say panliket tan panggawa na maong legay bilay da,+13 tan balang sakey et nepeg a mangan tan oninum tan manliket ed amin a pansasagpot to. Saya et regalo na Dios.+14 Naamtaan ko ya amin a bengatlan gagawaen na tuan Dios et mansiansia ya anggad angga. Anggapoy kaukolan ya iyarum tan anggapoy kaukolan a bawasen. Ontan so impanggawa na tuan Dios ed satan pian sikatoy takotan na totoo.+15 Antokaman so nagagawa et agawa la nensaman, tan antokaman so onsabi et sinmabi la nensaman;+ balet aanapen na tuan Dios imay inusilan.*16 Anengneng ko met iya diad dalin: Diad pasen na hustisya et walay kaugsan, tan diad pasen na inkatunong et walay kaugsan.+17 Kanian inkuan kod sarilik: “Say tuan Dios so mangukom ed matunong tan mauges,+ ta walay panaon na kada nagagawa tan kada ikikiwas.”18 Inkuan ko met ed sarilik a saray anak na totoo et suboken na tuan Dios tan ipanengneng tod sikara a singa ra ayayep,19 ta pareho so pansumpalan na totoo tan say pansumpalan na ayayep.+ No panon ya ompapatey so ayep, ompapatey met so too; tan amin da et walaan na sakey ya espiritu.+ Kanian say too et aliwan atagey nen say ayep, ta amin a bengatla et andi-kakanaan.20 Amin da et oonla ed sakey a pasen.+ Amin da et nanlapud dabok,+ tan amin da et ompapawil ed dabok.+21 Siopay makaamta no kasin say espiritu na totoo et oonlad tagey odino say espiritu na saray ayayep et oonlad leksab?+22 Tan anengneng ko ya anggapo lay mas maabig nen say panliket na too ed kimey to,+ lapud satan so tumang* to; ta siopay makapangipanengneng ed sikato na nagawa sano naandi la?+


text:
LEKSION 4
Akin ya Angi-publish Kami na Balon Mundo a Patalos?
Diad pigaran dekada, angusar, angimprinta, tan angibunog iray Tasi nen Jehova na nanduruman bersion na Biblia. Balet, naisip min kaukolan so balon patalos a mas epektibon ontulong ed saray totoo ya naaralan so “suston kakabatan ed katuaan,” ta satan so linawa na Dios parad amin. (1 Timoteo 2:3, 4) Kanian nen 1950, inggapo min in-release so parte na Biblia ya inusaran na modernon lenguahe, say English ya Balon Mundo a Patalos. Sayan Biblia et maalwar tan susto ya impatalos diad masulok ya 160 a lenguahe.
Kaukolan so Biblia ya mainomay a talosan. Diad ilalabas na panaon, manguuman iray lenguahe, tan dakel a patalos ed Biblia so angusar na aliwan malinew odino daan iran salita kanian mairap a talosan. Ontan met, wala ray nadidiskobrin kadaanan iran manuskrito ya mas susto tan mas asingger ed saramay orihinal, kanian mas natatalosan la so Hebreo, Aramaiko, tan Griegon lenguahe ya inusar ed impangisulat na Biblia.
Kaukolan so patalos ya matoor ed salita na Dios. Imbes ya umanen, aruman, odino salatan na saray managpatalos na Biblia iray pinuyanan na Dios ya sulsulat, kaukolan ya matoor ira ed orihinal. Balet diad dakel a bersion, ag-inusar ed Masanton Kasulatan so ngaran na Dios ya Jehova.
Kaukolan so Biblia ya mangiter na dayew ed Autor to. (2 Samuel 23:2) Diad Balon Mundo a Patalos, impawil so ngaran ya Jehova diad manga 7,000 ya beses ya kawalaan to base ed sankadaanan iran manuskrito na Biblia, a singa nanengneng ed litrato dia. (Salmo 83:18) Sayan Biblia et resulta na pigay taon a maalwar ya impan-research, kanian balibali iyan basaen lapud malinew ton nipasabi so kanonotan na Dios. Maabig no iyugalim ya basaen so Salita nen Jehova kada agew, diad Balon Mundo a Patalos odino arum nin patalos na Biblia.—Josue 1:8; Salmo 1:2, 3.
Akin ya nandesisyon kami ya kaukolan so balon patalos na Biblia?
Antoy maabig ya iyugali tayo diad inagew-agew no labay tayon amtaen so linawa na Dios?


text:
LEKSION 38
Ginawa nen Jehova ya Mabisbiskeg si Samson
Nandayew lamet so dakel ya Israelita ed saray imahen, kanian pinaulyan nen Jehova ya sakopen na saray Filisteo so dalin da. Balet wala ni ray Israelita ya inaro day Jehova. Sakey ed sikara so lakin say ngaran to et Manoa. Walay asawa to, pero anggapoy anak da. Aminsan, angibaki si Jehova na anghel ed asawa nen Manoa. Oniay imbaga na anghel: ‘Nawalaan kay anak a laki. Iligtas toy Israel ed saray Filisteo. Sikatoy magmaliw ya Nazareo.’ Antam tay Nazareo? Saray Nazareo et espisyal ya lingkor nen Jehova. Ag-ira nayarin manpakatli na buek da.
Nen pinmaway lay anak di Manoa, say inngaran da ed sikato et Samson. Nen binmaleg lay Samson, ginawa nen Jehova ya mabisbiskeg. Sarag nen Samson ya pateyen so leon panamegley labat na lima to. Aminsan, pinatey ton bukor so 30 ya Filisteo. Kakkabusol na saray Filisteo si Samson, kanian labay dan pateyen. Aminsan ya labi, nen naugip si Samson diad syudad na Gaza, linmad puerta na syudad iray Filisteo tan nanalagar ira diman pian pateyen day Samson diad kabuasan. Balet diad pegley labi, binmangon si Samson insan linmad puerta na syudad tan binagot to itan. Sinakbat to so puerta anggad toktok na palandey ya asingger ed Hebron!
Kayari na satan, linma iray Filisteo ed biin inaro nen Samson ya say ngaran to et Delila, tan imbaga dad sikato: ‘No naamtaan moy sekreto nen Samson no akin ya mabisbiskeg, ibagam ed sikami pian ikdan mi kay libolibon piraso na pilak. Ta labay min erelen tan ipriso.’ Labalabay nen Delila ya naala may kuarta, kanian pinmayag. Nen unona, aglabay ya ibaga nen Samson ed sikato no akin ya mabisbiskeg. Balet agtinundaan nen Delila ya tinepetan, kanian imbaga lanlamang nen Samson so sekreto to. Kuan to: ‘Agnin balot akatlian so buek ko ta Nazareo ak. No nakatlian so buek ko, onkapuy ak.’ Dapat ag-imbaga nen Samson ed si Delila so sekreto to, awa?
Imbagan tampol nen Delila ed saray Filisteo: ‘Antak lay sekreto to!’ Pinaugip toy Samson ed akwalan to, tan walay tinawag ton mankatli ed buek nen Samson. Insan inmeyag si Delila: ‘Samson, nitan la ray Filisteo!’ Nen binmangon si Samson, anggapo lay biskeg to. Sikatoy siningkat na saray Filisteo tan binulag da, insan da impriso.
Aminsan, nantitipon iray libolibon Filisteo diad templo na dios dan si Dagon, tan iyeeyag da: ‘Si Samson et inter ed sikatayo na dios tayo! Awit yo diay Samson pian walay panliketan tayo!’ Sikatoy pinaalagey da ed pegley na duaran lusek, insan da inelek-elekan. Nampikasi si Samson: ‘Aman Jehova, ikdan mo ak pa lamet na biskeg, anggan natan labat.’ Diad saman et dinmukey lay buek nen Samson. Intulak to ray lusek na templo, ya inyupo-upot toy biskeg to. Ageba so templo, kanian inatey so amin ya totoon wadman, pati si Samson.
“Walay biskeg kon arapen so amin a bengatla lapud samay mangiiter ed siak na pakayari.”—Filipos 4:13


text: 17 Sanen mantaon na 99 si Abram, nampanengneng si Jehova ed si Abram tan inkuan to ed sikato: “Siak so Dios a Makapanyarin-amin. Manbilay ka unong ed linawak tan nepeg kan magmaliw ya andiay pakabalawan.2 Pekderan ko so sipanan kod sika,+ tan parakelen ta kan maomaong.”+3 Diad saman et dinmakmomoy Abram, tan inkuan ni na Dios ed sikato:4 “Akisipanan ak ed sika,+ tan seguradon magmaliw kan ama na dakel a nasyon.+5 Aliwa lan Abram* so ngaran mo noagta Abraham* la, lapud pagmaliwen ta kan ama na dakel a nasyon.6 Pambungaen ta ka na dakerakel pian sika so panlapuan na saray nasyon, tan panlapuan ka na saray arari.+7 “Tan sumpalen koy sipanan kod sika+ tan ed ilalak mo* ed amin a henerasyon da; sakey iyan andi-anggaan a sipanan, pian siak so magmaliw a Dios mo tan na ilalak mo* ya ontumbok ed sika.8 Tan iter kod sika tan ed ilalak mo* so dalin a panaayaman mo bilang sakey a dayo+—say interon dalin na Canaan—bilang permanentin kayarian, tan siak so magmaliw a Dios da.”+9 Inkuan ni na Dios ed si Abraham: “Kanian nepeg mon sumpalen so sipanan ko, sika tan saray ilalak mo* ed amin a henerasyon da.10 Saya so sipanan ko ed sikayo, a nepeg yon sumpalen tan saray ontumbok ya ilalak mo:* Nepeg yon segaten so amin a laki ed sikayo.+11 Nepeg yon segaten so inkasikayo, tan onkana iyan tanda na sipanan ko ed sikayo.+12 Diad amin a henerasyon yo, kada laki a niyanak ed sikayo et nepeg a nasegat ed komawalon agew,+ siopaman a niyanak ed abung tan siopaman ya aliwan sakey ed saray ilalak mo* tan samay asaliw ed sakey a dayo.13 Kada laki a niyanak ed abung mo tan kada lakin asaliw mo so nepeg a nasegat,+ tan sayan sipanan ko ed laman yo et onkana bilang sakey a manbayag a sipanan.14 No agmanpasegat so siopaman, satan a too* et nepeg ya ekalen* ed kabaleyan to. Agto sinumpal so sipanan ko.”15 Insan inkuan na Dios ed si Abraham: “Nipaakar ed si Sarai* ya asawam,+ sikatoy agmo la tatawagen na Sarai, lapud say ngaran to la et Sara.*16 Sikatoy bendisyonan ko tan ikdan ta ka na anak a laki ed panamegley to;+ sikatoy bendisyonan ko tan sikatoy panlapuan na saray nasyon; sikatoy panlapuan na saray arari na totoo.”17 Diad saya et dinmakmomoy Abraham tan inmelek tan inkuan tod sarili to:+ “Kasin manilalak ni so toon mantaon lay 100, tan kasin mananak ni Sara a mantaon lay 90?”+18 Kanian inkuan nen Abraham ed tuan Dios: “O komon ta bendisyonan mo si Ismael!”+19 Diad saya et inkuan na Dios: “Seguradon mangiyanak ed sika na sakey a laki si Sara ya asawam, tan sikatoy ngaranan mo na Isaac.*+ Tan iletneg koy sipanan kod sikato bilang sakey ya andi-anggaan a sipanan diad saray ontumbok ya ilalak* to.+20 Balet nadngel koy kerew mo nipaakar ed si Ismael. Sikatoy bendisyonan ko tan gawaen kon mabunga tan parakelen kon maomaong. Sikatoy mamawala na 12 papangulo, tan pagmaliwen kon baleg a nasyon.+21 Balet, iletneg ko so sipanan ko ed si Isaac,+ ya iyanak nen Sara ed sika ed sayan aturon panaon diad ontumbok a taon.”+22 Kayarin akitongtong so Dios ed sikato, tinaynan toy Abraham.23 Insan inala nen Abraham si Ismael ya anak to tan amin a lalakin niyanak ed abung to tan amin ya asaliw to, kada laki diad sankaabungan nen Abraham, tan diad saman a mismon agew et sinegat to ra, unong ya imbaga na Dios ed sikato.+24 Si Abraham et mantaon na 99 sanen sikatoy asegat.+25 Tan si Ismael ya anak to et mantaon na 13 sanen sikatoy asegat.+26 Diad saman a mismon agew et asegat si Abraham, pati si Ismael ya anak to.27 Kaiba ton asegat so amin a lalaki ed sankaabungan to, siopaman a niyanak ed abung, tan siopaman ya asaliw manlapud sakey a dayo.


text: 5 Diad sakey ya inkagawa, si Jesus et mumungkogen na dakel a totoo tan ondedengel ira ed salita na Dios legan a sikatoy akaalagey ed asingger ed dayat na Genesaret.2 Tan anengneng to a walad gilig na dayat so duaran baloto, balet ta akalasur la iray managsigay tan uurasan da la iray iket da.3 Sikatoy linmugan ed sakey ed saratan a baloto, tan kinerew to ed si Simon ya akanggawa ed satan ya iyarawi to itan na daiset. Insan sikatoy yinmurong, tan manlapud baloto et binangatan to so dakel a totoo.4 Kasumpal ton nansalita, inkuan to ed si Simon: “Iyakar mo diman ed aralem, tan ipelag yo iray iket yo pian makarel kayo.”5 Balet inkuan nen Simon: “Managbangat, sanlabi kami lan mansisigay tan anggapon balot so nala mi, balet lapud imbagam, ipelag ko iray iket.”6 Et sanen impelag da iray iket da, akarel ira na dakdakel a sira. Diad tua et napipilat la iray iket da.7 Kanian kinaweyan da iray kakaiba ra a walad sananey a baloto pian ondago ra tan tulongan da ra; tan dinmago ra, tan pinanopano ra so duaran baloto, kanian onlelereg la iratan.8 Kanengneng nen Simon Pedro ed saya, sikatoy tinmalimukor ed arapan nen Jesus, a kuan to: “Katawan, arawian mo ak, ta sakey ak a toon makasalanan.”9 Ta sikato tan amin a kaiba to et nikelawan a maong diad impakarel da na sira,10 pati sikara di Santiago tan Juan, ya ananak nen Zebedeo, a kakaiba nen Simon. Balet inkuan nen Jesus ed si Simon: “Agka la natatakot. Manlapud natan et mansigay ka la na totoon mabilay.”11 Kanian insakbit da lamet iray baloto, tan tinaynan da so amin a bengatla tan tinmumbok ira ed sikato.12 Diad sakey lamet ya inkagawa legan a sikatoy walad sakey ed saray syudad, nia! walay sakey a lakin napno na kating! Sanen anengneng toy Jesus, sikatoy dinmakmomo tan akikasi, a kuan to: “Katawan, sarag mo ak a linisan no labay mo.”13 Kanian, inyunat toy lima to, insan diniwit to, a kuan to: “Labay ko. Nalinisan ka.” Et tampol a naandi so kating na laki.14 Tan binilin to so laki ya agto ibabaga iya ed anggan siopa, tan inkuan to: “Balet onla kan manpanengneng ed saserdote, tan mangiyapay ka ta alinisan ka, unong ed ingganggan nen Moises, bilang paneknek ed sikara.”15 Ingen ta lalon kinmayat so balita nipaakar ed sikato, tan dakel a totoo so nantitipon pian ondengel tan patambal da iray sakit da.16 Balet, sikatoy nambukbukor diad kalawakan tan manpipikasi.17 Et diad sakey ed saraman ya agew a sikatoy manbabangat, wadman met ya akayurong iray Fariseo tan saray managbangat na ganggan a nanlapud amin a baryo ed Galilea tan Judea tan Jerusalem. Tan walad sikato so pakayari nen Jehova a mamaabig.18 Tan nia! walaray lalaki ya awit-awit day sakey a paralitiko a walad dukolan to, tan nananap ira na dalan pian sikatoy niloob da tan niiyan da ed arapan to.19 Lapud karakel na totoo, ag-ira makaromog na dalan pian sikatoy niloob da, kanian sinmapat ira ed atep tan binungawan da itan, insan sikatoy inleksab da ed panamegley na melag a dukolan diad pegley na saramay walad arapan nen Jesus.20 Tan sanen anengneng toy pananisia ra, inkuan to: “Kaaro, aperdona la iray kasalanan mo.”21 Diad saman et nankatunongan iray eskriba* tan Fariseo, a kuan da: “Siopa iyan mansasalita na panag-ayew? Siopa so makaperdona na saray kasalanan noag say Dios labat?”22 Balet sanen atebek nen Jesus so panagkatunongan da, oniay inyebat to ed sikara: “Antoy ikakatunongan yo ed kapusoan yo?23 Dinan so mas mainomay ya ibaga, ‘Aperdona la iray kasalanan mo,’ odino ‘Alagey ka tan manakar ka’?24 Balet ta pian naamtaan yo a say Anak na too et walay autoridad to diad dalin a mamerdona na saray kasalanan,” inkuan to ed samay paralitiko: “Ibagak ed sika, Alagey ka tan libit moy dukolan mo tan sempet ka la.”25 Et sikatoy inmalagey a tampol ed arapan da, tan nilibit to imay dinukolan to tan sinmempet la ed abung to, ya inggloria toy Dios.26 Tan nikelkelawan iran amin, tan inggloria ra so Dios, tan tinmakot iran maong, a kuan da: “Nikadkaduma iray anengneng mi natan!”27 Natan kayari na sarayan bengatla, sikatoy pinmaway tan anengneng toy sakey a managsingil na buis a manngaray Levi ya akayurong ed panagsingilan na buis tan inkuan to: “Magmaliw kan patumbok ko.”28 Et sikatoy inmalagey, a tinaynan to so amin a bengatla, tan tinmumbok ed sikato.29 Tan sikatoy imparaanan nen Levi na baleg a ponsia diad abung to, tan akirungo ed sikara so dakerakel a managsingil na buis pati say arum nin kakaiba ra.30 Diad saya et nannguronguro iray Fariseo tan saray eskriba ra ed saray disipulo to, a kuan da: “Akin et midudungo kayo ed saray managsingil na buis tan saray managkasalanan?”31 Et inmebat si Jesus ed sikara: “Agmankaukolan na managtambal iramay maksil so laman da, noagta saraman labat so mansasakit.32 Linma ak dia pian pagbabawien iray managkasalanan, aliwan saray matunong.”33 Et imbaga ra ed sikato: “Saray disipulo nen Juan et mabetbet a manaayunal tan masimoon a manpipikasi, anggan saray babangatan na saray Fariseo, balet saray disipulom et mamangan tan oniinum ira.”34 Inkuan nen Jesus ed sikara: “Agta saray kakaaro na nobyo et agyo nayarin panayunalen legan a kaiba to ni ra?35 Ingen ta onsabi iray agew sano alaen la ed sikara so nobyo, insan manayunal la ra ed saratan ya agew.”36 Tan sikatoy angiter ed sikara na ilustrasyon: “Anggapo so toon mangatli ed balon kawes pian isakab to ed daan a kawes; ta no gawaen to itan, napilat so balon sakab tan ag-inangay na daan a kawes so sakab ya inala ed balon kawes.37 Ontan met, anggapoy toon mangiyan na balon alak diad daan iran panagkargaan;* ta no gawaen to itan, ombetag so panagkargaan, tan naibung so balon alak tan naderal so panagkargaan.38 Balet nepeg ya iyan so balon alak diad balo iran panagkargaan.39 Anggapo so toon malabay ya oninum na balon alak no atawayan to la so daan, ta ikuan ton, ‘Maong imay daan.’”


text:
Introduksion
KASIN WALAY MALASAKIT ED SIKA NA DIOS?
No walay kalamidad odino maniirap tan ompapatey iray totoo, nayarin iisipen tayo no kasin nanenengneng itan na Dios odino kasin walay pibabali to. Ibabaga na Biblia:
“Ta saray mata nen Jehova et onnenengneng ed saray matunong, tan saray layag to et ondedengel ed masimoon a pikakasi ra, balet si Jehova et onsusumpad saramay manggagawa na mauges iran bengatla.”—1 Pedro 3:12.
Ipaliwawa na sayan isyu na Say Panag-bantayan no panon itayon tutulongan na Dios natan tan no panon ton ekalen so amin ya paniirap.


text:
Kasin Nepeg Mon Umaney Nonot Mo?
WALAY grupo na kalangweran ya Kristiano ya labay day mansine. Abalitaan da ya agusgustoan na saray kaeskuela da imay sakey ya pelikula. Balet nen kasabi dad sinean, anengneng dad saray poster ya wala ray angkabaleg ya armas tan bibiin mabanday so itsura da. Antoy gawaen na sarayan kalangweran ya Tasi? Kasin onloob niran siansia ed sinean tan ituloy dan bantayan iman ya pelikula?
Ipapanengneng na sayan situasyon ya inagew-agew itayon manggagawa na saray desisyon ya nayarin mamabiskeg o mamakapuy ed espiritualidad tayo tan ed relasyon tayod si Jehova. Ompan no maminsan et wala lay implanom a gawaen, balet nen inaral mon maong so situasyon, anguman so nonot mo. Kasin labay ya ibaga na satan ya agka makapandesisyon, odino talagan duga labat man ya ginawam?
No Agnepeg ya Umanen Moy Nonot Mo
Inad-aro tayoy Jehova kanian indedika tayoy bilay tayo ed sikato tan nampabautismo tayo. Talagan labalabay tayoy mansiansian matoor ed sikato. Balet, gagawaen na kalaban tayon si Satanas a Diablo so anggaay nayarian to pian agtayo makapanmatoor. (Apo. 12:17) Nandesisyon itayon lingkoran si Jehova tan unoren iray ganggan to. No umanen tayo itan ya desisyon, bilay tayo so nalalanor!
Masulok ya 2,600 taon lay apalabas, nampaalagey so ari na Babilonia ya si Nabucodonosor na balbaleg ya imahen ya gawad balitok tan ingganggan tod amin ya sakop to ya dakmomoan tan dayewen da itan. Siopaman ya ag-onunor ed satan et ibantak ed mandarlang ya hurnoan. Balet say taloran lingkor nen Jehova ya si Sadrac, Mesac, tan Abednego et ag-inmunor. Lapud ag-ira dinmakmomo ed imahen, imbantak irad mandarlang ya hurnoan. Pinaneknekan dan akaparaan iran ompatey nen say ikompromiso day desisyon dan manlingkor ed Dios! Balet nanggaway milagro si Jehova tan inliktar to ra.—Dan. 3:1-27.
Ontan met nen propeta Daniel. Amta to ya no nanengneng na arum ya sikatoy manpipikasi ed Dios, sikatoy ibantak ed ungib na leon. Balet, intuloy to nin siansiay manpikasi a mamitlo ed sanagew. Ag-anguman so determinasyon nen Daniel ya dayewen so tuan Dios. Bilang resulta, sikatoy inliktar nen Jehova ed “saray leon.”—Dan. 6:1-27.
Diad sayan panaon, manmamatoor met iray lingkor na Dios ed dedikasyon dad sikato. Diad sakey ya eskuelaan diad Africa, walay grupo na saray estudyante ya Tasi nen Jehova ya agda labay so mibiang ed seremonya ya pansaludo ed simbolo na bansa ra. No itultuloy day agmibiang, imbagad sikara ya paekalen da rad eskuelaan. Balet ag-abayag et binmisita so minister of education diad lugar da tan kinatongtong to so pigaran estudyante ya Tasi. Marespeto tan makpel ya impaliwawa na sarayan kalangweran so papanisiaan da. Nanlapu lad saman, agla ran balot kinuestion diad eskuelaan. Anggapo la natan so manedesdes ed sikara ya ikompromisoy relasyon dad si Jehova.
Nengnengen met so agawad si Joseph, ya say asawa to et nansakit na cancer tan biglan inatey. Natatalosan tan rerespetoen na pamilya nen Joseph so desisyon tod pangiponpon. Balet say pamilya na asawa to et aliwa ran Tasi, tan labay dan gawaen iray kustombre ed pangiponpon, pati ray ritual ya agmamaliket ed Dios. Inkuan nen Joseph: “Lapud agda nauman so nonot ko, sinali dan impluensyaan iray anak ko; balet ag-iran balot nampaimpluensya. Labay met na saray kakanayon so manggawa na saray ritual diad abung ko ta atan so tradisyon ed lugar mi, balet imbagak ed sikara ya no talagan labay da, agda itan gagawaen ed abung ko. Amta ran kontra itan ed saray papanisiaan ko tan nen asawak, kanian kayari min nantotongtong, ginawa da itan diad arum a pasen.
“Diad sayan mair-irap ya panaon na paneermen ko, nampikasi ak ed si Jehova ya tulongan to kamin sankapamilya ya agmi nasumlang iray ganggan to. Dinengel toy pikakasik tan tinulongan to kamin manmatoor anggano wala ray desdes.” Agbalot ninonot nen Joseph tan saray anak to ya umanen so desisyon dan unoren si Jehova.
No Nayari ya Umanen Moy Nonot Mo
Ag-abayag kayari Paskua nen 32 C.E., walay biin taga Fenicia ya inmasingger ed si Jesu-Kristo diad Sidon. Aminpigan akikasi ed si Jesus ya papawayen toy demonyo ed anak ton bii. Nen unaan, ag-inmesel si Jesus. Insan imbaga tod saray disipulo to: “Agak nibaki parad anggan siopa, noagta parad saray abalang a karnero ed abung na Israel.” Nen mapilit nin siansia imay bii, inkuan nen Jesus: “Agmanepeg ya alaen so tinapay na ugugaw insan ibuntok itan ed saray angkekelag nin aso.” Impanengneng na bii ya mabiskeg so pananisia to ta oniay inyebat to: “On, Katawan. Balet ta saray angkekelag nin aso et kakanen da iray mekmek a napepelag manlapud lamisaan na amo ra.” Anguman so nonot nen Jesus tan tinambal to so anak na bii.—Mat. 15:21-28.
Inalig nen Jesus so alimbawa nen Jehova. Mabulos si Jehova ya umaney nonot to dependid situasyon. Alimbawa, nen saray Israelita et nanggawa na balitok ya kilaw a baka, labay to la ran pateyen ya amin. Balet inuman toy desisyon to nen akikasi si Moises ya agto ra papateyen.—Exo. 32:7-14.
Inalig nen apostol Pablo so alimbawa nen Jehova tan Jesus. Wala may panaon ya agto labay ya ipila si Juan Marcos diad pambiahe to bilang misionero ta wala may agawa ya tinaynan toy Pablo tan Bernabe nen inmunan impanbiahe da. Balet kalabas na panaon, anengneng nen Pablo ya tinmakken lad espiritual si Marcos tan baleg so naitulong to. Kanian imbaga nen Pablo ed si Timoteo: “Itagar moy Marcos, ta sikatoy mausa-usar ed siak diad ministeryo.”—2 Tim. 4:11.
Sikatayo ey? Diad pangalig tayod mapangasi, maanos, tan maaron Ama tayod tawen, no maminsan et nayarin duga labat ya umanen tayoy nonot tayo. Singa bilang, ompan kaukolan tayon umanen so impresyon tayod arum ya too. Ag-itayo perpekto, aliwan singa si Jehova tan Jesus. No sikara ya perpekto et mabulos dan umanen so nonot da, agta manepeg labat ya umanen tayo met so nonot tayo no wala ray makatunongan a rason?
Nayarin umanen tayo met so nonot tayo no nipaakar ed iyaligwas ed espiritual tan pandampot na pribilehyo. Say arum et abayag lan manaaral na Biblia tan mimiaral balet agda ni labay so manpabautismo. Odino wala ray agagin manduaruwan manpayunir anggano sarag da met. Tan ompan wala ray brother ya anggapoy plano dan mandampot na pribilehyo ed kongregasyon. (1 Tim. 3:1) Kasin ontan so situasyon mo? Iimbitaan ka nen Jehova ya salien iratan ya pribilehyo. Kanian anto kasi no umanen moy nonot mo pian naliknam so liket na panlingkor ed Dios tan ed arum?
Oniay komento nen Ella ed panlilingkor to ed branch office na saray Tasi nen Jehova ed Africa: “Nen kakkasabik ed Bethel, agko anta no makapanbayag ak. Labalabay kon lingkoran si Jehova ya interon kamarerwa, balet maap-apit ak ed pamilyak. Nen unaan, makakailiw ak ya maong ed sikara! Balet pinaseseg ak na roommate ko, kanian nandesisyon ak ya ag-onalis. Natan ya samploy taon ko lad Bethel, nibagak ya labay koy manbayag nid sayan asainmin anggad posible pian nitultuloy kon lingkoran iray agagik.”
No Talagan Kaukolan ya Umanen Moy Nonot Mo
Kasin nanonotan moy agawad si Cain nen nanimon ed agi to tan sinmanok? Imbaga na Dios ed sayan misasanok a too ya sikatoy naabobonan lamet no manggaway maong. Sinimbawa na Dios si Cain ya daegen to so kasalanan ya singa ‘akakepkep [o manatalaran] ed pinto.’ Imbes ya umanen nen Cain so nonot tan ugali to, imbaliwala to so simbawa na Dios. Makapaermen ta pinatey to so agi to tan nagmaliw ya sankaunaan ya toon managpatey!—Gen. 4:2-8.
Nengnengen met so agawad si Arin Uzias. Nen unaan et gagawaen to so duga ed pakanengneng nen Jehova tan intultuloy ton inanap so Dios. Makapaermen ta dineral nen Uzias so rekord to nen nagmaliw ya mapaatagey. Sikatoy linmoob ed templo tan angiyapay na insenso anta aliwa balet ya saserdote! Nen binano na saray saserdote ya agto itan gagawaen, kasin inuman toy nonot to? Andi. ‘Sinmanok’ si Uzias tan imbaliwala to so pasakbay da. Kanian bilang dusa et sikatoy dinapoan nen Jehova na kating.—2 Awa. 26:3-5, 16-20.
On, wala ray panaon ya talagan kaukolan tayon umanen so nonot tayo. Nia so sakey ya alimbawa ed panaon tayo. Abautismoan si Joachim nen 1955, balet adispelo nen 1978. Kalabas na masulok ya 20 taon, inuman toy ugali to, nagbabawi, tan akapawil bilang Tasi nen Jehova. Sikatoy tinepetan na sakey elder no akin ya pinalabas to ni dakel ya taon antis ya pinmawil. Oniay ebat nen Joachim: “Walay sakit na linawak tan mapaatagey ak. Pagbabawian ko ya pinalabas ko ni dakel ya taon. Diad panaon ya dispelo ak, amtak ya saray Tasi nen Jehova so mangibabangat na katuaan.”
Nayarin wala met iray nasali tayon situasyon ya kaukolan tayon umanen so nonot tan kagagawa tayo. Komon ta akaparaan tayon gawaen itan pian napaliket tayoy Jehova.—Sal. 34:8.


text:
KAPITULO 92
Samplora so Pinaabig—Sakey so Akisalamat
PINAABIG NEN JESUS SO SAMPLORAN AKATING
Pian agnapatey na Sanhedrin si Jesus, sikatoy linmad syudad na Efraim, diad bandad amianen-bukig na Jerusalem. Sikatoy nansiansia diman a kaiba iray disipulo to, ya arawi ed saray mamubusol ed sikato. (Juan 11:54) Balet lapud manasingger lay Paskua na 33 C.E., kaukolan nen Jesus so onalis lamet. Sikatoy amaarap ed amianen, a dinmalan ed Samaria ya anggad Galilea, say sampot ya imbisita tod sayan lugar antis na ipatey to.
Legan na pambiabiahe nen Jesus diad saray baryo, walay nabet ton samploran lalaki ya akating. Diad arum a klase na sayan sakit et kalkalnan namigmig so laman, singa saray gamet na lima tan sali, odino layag. (Numeros 12:10-12) Kakaukolanen ed Ganggan na Dios ya iyeyag na akating so “Agmalinis, agmalinis!” tan biig so ayaman to.—Levitico 13:45, 46.
Kanian ag-inmasingger ed si Jesus so samploran akating. Balet iyeeyag da: “Jesus a Managbangat, kasian mo kami!” Nen anengneng to ra, inkuan nen Jesus: “La kayo tan manpanengneng kayod saray saserdote.” (Lucas 17:13, 14) Diad saya et impatnag toy respeto tod Ganggan na Dios, a satan so angiter na autoridad ed saray saserdote ya mangibagan inmabig la so sakey ya akating. Insan sarag da lay manayam ed kawalaan na saray totoon andiay sakit.—Levitico 13:9-17.
Matalek so samploran akating ed pakayari nen Jesus. Linma rad saray saserdote anggan agni ra inmabig. Legan a wala ni rad dalan, atumangan so pananisia rad si Jesus. Anengneng tan alikna ran inmabig la ra!
Tinmuloy lad dalan da iramay siameran inmabig ya akating. Balet ag-akila so sakey. Sayan too et Samaritano, tan sikatoy pinmawil tan inanap toy Jesus. Akin? Sayan datin akating et “inggloria toy Dios ed maksil a boses,” ta amta ton say Dios so amaabig ed sikato. (Lucas 17:15) Sanen aromog toy Jesus, sikatoy dinmakmomo tan akisalamat.
Inkuan nen Jesus ed saramay wadman: “Agta samplora so alinisan? Kawalaan balet na saramay siamera? Anggapo ta lay arum a pinmawil a mangigloria ed Dios noag sayan too a nanlapud sananey a nasyon?” Insan inkuan tod Samaritano: “Alagey ka tan la ka la; pinaabig ka na pananisiam.”—Lucas 17:17-19.
Diad impamaabig tod samploran akating, impanengneng nen Jesus a sikatoy susuportaan nen Jehova a Dios. Samay sakey ed samplora et aglabat apaabig ed panamegley nen Jesus, noagta nawalaan met na bilay. Ag-itayo manbibilay ed panaon ya uusaren ni na Dios si Jesus pian mamaabig. Balet no walay pananisia tayod si Jesus, nawalaan itayo na bilay ya andi-anggaan. Ipapanengneng tayo met kasi so pisasalamat tayo, a singa ginawa na samay Samaritano?